
GODIYA
Godiya ga Allah ta ke, Madaukaki,
Makadaici, mai kowa mai komai Mahalaccin
sammai bakwai da kassai bakwai da abin da ke
tsakanin su.
Tsira da amincin Allah su tabbata ga
cikamakin Annabawa, shugaban Manzanni,
Annabin Karshe Muhammadu (S.A.W) da
Alayensa da sahabbansa da wadanda suka bi ma
tafarkinsa na gaskiya har zuwa ranar tashin
kiyama, amin summa amin.
Bayan haka godiya mai dinbin yawa ga
makaranta litattafaina, na nesa da na kusa na 
gode kwarai da zumuncin da ku ke nuna min, na
gode.

28/7/2010

TUKUICI
Tukuicin littafin na jama'ar da suka halacci bikin
Aisha ne da angonta Isma'il Abubakar.
Na gode da zumuncin da ku ka nuna min, da
fatan kowa ya koma gidanshi lafiya, amin.

JINJINA
Jinjinar taku ce.
Daukacin masoya da ke cikin garuruwan Zindar
Maradi, Warah, illelah da Kamba na gode
kwarai da kuiawarku, ina kuma saduwa da
sakonninku, na gode.

FADAKARWA
AYI DAI MU GANI...littafi ne da aka rubuta shi
don fadakarwa da nishadantarwa kawai wanda
duk wani abu ya yi kama da abin da ya same shi,
to ba da shi ake ba, dace ne kawai ana kuma
neman gafarar shi in har hakan ya sosa mishi rai,
na gode.
H. C. Sodangi

Hakkin Mallaka
Hakkin mallakar littafin
AYI DAI MU GANI.
Na marubuciyar shi ne,
HAJIYA HAFSAT CHINDO SODANGI
Don Allah a kula.

GAISUWAR SADA ZUMUNCI
Halima Kurabau (Kishiyar Kwarai)
Hafsat Muhammad Aminu
Hajiya Indo Zailani Katsina
Hadiza U. Audi (Maman Imam)
Aishatu Isa B. Wairi Buba Shango, bayan
Fadama two Gombe,
Sanda Zainu

GAISUWA GARE KU
Mallam Murtala mai littafin Hausa cikin asibitin
gawonnama FSSS kusa da masu sayar da
mashina cikin garin Sokoto.

INA SANE DA KU
Marliya Y. Buhari.
Haj. Jummai Aliyu (Mrs Ado Basiru Kaure),
magama kwatas.
Basira Muhammad Isyaku Babura
Haj. Aisha Lamido S. Tuchu Sokoto
Rahane Sani Dankani Katsina
Binta Idris (Ummi) Malunfashi, Katsina state
Rashida Almu Sheshe
Fatima Dangaskiya Sokoto
Farida S. Kangi
Fatima Ibrahim Riciya
Zakiyya Abdullahi Katsina
na gode.

GORO GARE KU
Sameera Gambo Dage-dage
Rabi'atu Hashim Mera Argungun, Kebbi State
Sadiya Musa Gani Katsina
Saratu Usman Inuwa, Z0o Road, Kano
Zulaihatu Ahmad
Na gode da kulawarku.

Littattafan SODANGIE
Uwar Miji
Naga Ta Kaina
Rabon Kwado.
Cikar AIkawari
Yiwa Wani...
Abu Naka...
Tabbataccen Al'amari
Nufin Allah
Kifi Na Ganinka...
Gani Gare ka...
Mata Masu Duniya
Me Zamu Ce Da Maza?
Biyan Bukatar Rai
Hattara
Daga Kin Gaskiya...
Da Kamar Wuya...
Shamaki
Mata Da Kicin Dinsu
Duk Daya
Mai Uwa...
Wacece Ni?
Ayi Dai Mu Gani..
Garin Banza..
Waiyo Duniya!

A YI DA MU GANI...3
Wai daga kawai na dan kurma ihu
don in samu in dan ji dadi in ji
saukin gululun bakin cikin da ya tokare ni, ya
tsaya a tsakanin makogwarona yake nema ya
tarwatsa min shi da radadin ciwo saboda
tsananin damuwa da 6akin ran da nake ciki
na wulakanti, cin zarafi da rashin tausayin da
Wada mai shayi ya gwada min.
Wada mai shayi ka cuce ni, Wada mai
shayi ban yafe maka ba, wayyo Allahna,
wayyo Wada, ai ko da na tafi na bar dana
kasan ina sonshi tunda dai jikina ya tsaga ya
fito zuwa na yi kawai don in sauke wani
nauyi dake kaina, in dawo gare shi ba wai ina
nufin na tafi kenan ba."
Abin da ke ta fitowa daga cikin zuciyata
ke nan babu juyin da ban yi da ita ba ta daina
jero min irin wadannan maganganun don
bana son jin su ta ki yarda ta bari.
Na yi wani juyi na kautar da fuskata daga
fuskantar bango na juyo ta wani gefen ko zan
samu saukin maganganun nata, sai kawai na

ji ta ta canza salo, kalmomin da na ji Inna
tana ambata lokacin haihuwar yaron take jero
min.
"Yau ga yaro da kyau ga shi gabjejc gashi
tubarkallah kamar ubanshi, kai wannan da da
kama da uba yake dan juyo da fuskarki tana
ki ganshi kin taba haihuwa mai dadin wannan
kuwa?
Zumbur na yi na tashi na yi zaune akan
katifar saboda in yi maganin mita da kananan
maganganun da take damuna da su tunda dai
ita din na lura bata da wani aikin da ya wuce
magana da shiga cikin abinda ba a sanya ta
ba.
Mikewan nawa ke da wuya, sai kawai
idanuwana suka kai kan nonuwana da suke
tsaitsaye suka cika suka yi tantsam-tantsan
sai faman zuba suke ta yi, kafin kallon da
nayi musu din na mance cewar har da su
cikin al'amuran da suka dame ni. Na dan juya 
kadan na kalli wurin da da nake kwance
sharkaf yake a jike alamar dai sun dade da fara
zuban kenan. Na sake dawo da kallona a 
gare su cikin ajiyar zuciya na ce ha...... 

Cikin abubuwan da suka hadu suka haifar min
da matsanancin zazzabin da nake fama dashi.
Ina zaune ni kadai a daki sai faman
kaduwa nake yi a duk lokacin da na kalli
kirjin nan nawa kuma hankalina sai ya kara
tashi, saboda tuna maganar da nake yi na
cewar nono kan cika ne ya yi ta zuba a
lokacin da jajarin shi ya ke neman shi, ko
kuma ya farka daga bacci, to ni ko ina nawa
jaririn ya ke? Oho.
Da damuwa ta yi mun yawa sai na kasa
Jurewa, kaina wani irin juyi yake yi mun ga
kirjina da bayana kamar za su hade wuri,
makogwarona kuwa ya fi komai gana mun
azaba don kuwa ya dade yana kokarin
ballewa, tunani mai zurfi ya zo min sai naga
watakila don na hana kaina yin kuka ne yasa
wadannan abubuwan duka suke damuna. Ina
yin wannan tunanin sai kawai nayi maza na
goge bakina da iyakacin karfina na kama ihu
yace in har kukan zan yi to ya kamata ne in yi
har ya ishe ni don in samu saukin damuwata.
Ni daya kawai na kurma ihun, sai ga Inna
ta zo bakinnkofar taja ta tsaya tana ta faman

waige-waige. Ni kuwa sai na kawar da kaina
can gefe nayi kamar ban ga tsayuwar tata ba,
na ci gaba da ihuna da iyakacin karfina, cikin
zuciyata dai fadi nake yi a yanzu ne zaku
gane ina da damuwa da ku ka jini ina ihu
amma da da na yi shiru ba ku kula ni bä kun
barni ina fama da bakin ciki ni kadai tamfar
ba mutum aka sace min ba.
Sanin da na yi Inna tana nan wurin a tsaye
kuma har lokacin ba ta karaso ta kama bani
hakuri ba, sai na ce to bari in hada ihun nawa
da birgima don ta kara sanin ina cikin wani
hali in ta tashi rarrashin nawa tasan irin
wanda zata yi, tasan irin dadadan kalaman da
zata shirya ta gaya min masu dadi da kwantar
da hankali, tunda dai na san tana sona ni ce
'yarlelenta, na kuma san tasan nima ina son
wannan dan jariri da aka sace min aka raba ni.
da shi aka gwada mana rashin tausayi da
rashin Imani wajen yanke mana mu'amalla,
mu'amallah mai dadi da aka sani na tsakanin
da da mahaifiya, dan ma kuma a ce dan jariri
na san dole Inna ta tausaya min matsanancin
tausayi..

Ina nan a kwance cikin lunshewar ido da
gurnanin kuka ina kuma sauraron karasowar
tagare ni ta soma bani hakurin, sai ka wai na
ji an sakan min sanda a baya tim, da iyakacin
karfi sai da na ji bayana ya sandare. A gigice
kuma na kurma ihun da yafi kowanne kara
don na yanzu kam bana bacin rai ba ne na
wahala ne, kan kace meye wannan tuni jikina
ya ji jiki, ya kuma yabawa aya zakinta, don
kuwa ta ko ina dukan sai sauka mishi yake yi,
watakila ma ba mutum daya ba ne don ta
ko'ina jin saukar sandunan nake yi da kyar na
yi jarumtakar da na matso da natsuwata gare
ni na iya bude idanuwana don in shaida su
wanene masu gana min wannan azabar? Abin
mamaki Inna na gani ita kad ai ce take ta
faman jibgata ta duka kuma wai har da na
shaida ta na kama ambaton sunanta bata
daina ba, ashe wai waige-waigen nan da naga
tana tayi ashe abin dukana take ta nema, na
ce wayyo Allah, Inna waiyo za ki kashe ni.
Tana dukan nawa tana fadin.
"Gara dai in kashe kin abin da na ke son yi
ke nan ko ma samu zaman lafiya da

kwanciyar hankali a gidan nan, in muka huta
da irin abin bakin cikin da ki ke jawo mana."
Yaya Buhari ya shigo cikin dakin yana
fadin.
"Haba Inna, haba Inna, tana jego kina
mata irin wannan dukan ai sai ki ji mata
ciwo,"
Yasa hannu ya karbe sandar dukan daga
hannunta.
"Hakuri kawai ai za ayi ta yi da ita Inna, in
aka ce za'a biye mata ai sai ayi abin da za'a zo
ana cewa da an sani ba'ayi ba, sannan ita din
tausaya mata ya kamata ayi ba a yi fushi da
ita irin wannan fushin ba."
A fusace ta ce mishi.
"Ba zan tausaya ba, na kuma cewa ba zan
tausaya mata ba, ita tasan tausayi ne? Wa ka
taba gani ta tausayawa? Mai tausayi zai iya
yin abin da wannan ta yi? Don me zan zauna
ina tausayinta tsofai-tsofai da ita alhalin ita
din ba zata tausayawa dan jaririn da bai san
komai ba? Haba, me za'ayi da mai irin
wannan halin? Me za'ayi da Rahina da al'ama
rinta?Yanzu wannan abin da ta jawo mana

dame ya yi kama? wannan wane irin abu ne a
dauki jariri mai kwana uku a tafi dashi?"
Tana fadin hakan ta fashe da kuka, tana
fadin "Kuma duk laifinta ne ita ta jawo ban
taba ganin jairar matar da ta haihu ta
wulakanta haihuwar ba irin ta, mutane nawa
suke nemanta ba su samu ba? Ni sai yaushe
zan fita a cikin fitinar wannan yarinyar?
Kullum a cikin fitinarta nake nan gidan babu
abin da bata jawo mana ba har cikin abin nan
taje ta dauko amma na ce sam ta ki karasa
maganar alamar har yanzu bata mata dadi ta
ci gaba da kukan da take yi har tana face
majina. 
"Hakuri fa za ki yi Inna, wannan tone-
tonen duk ba naki ba ne, don in wani ya ji
kuma ya kama ya rike ya fadi a wani wuri a
wani lokaci sai ki ga zuciya bata so ba."
Tana kukan ta ce, su je su fada su je su yi
ta fadin abin da suka ga dama, wane irin
magana ne bata jawo min ba? Yaya zan yi da
rayuwata? Ni na hakura, na hakura da ita, na
kuma rigaya na fidda ita a zuciyata."

18


"Uh'un Inna, mu bar maganar nan a haka
kiyi hakuri kar ki tsananta fushinki a kanta
don hakan ba zai zamo alheri a gare ta ba."
Tuni na kwanta a kasa na yi lamo na
daina kukan da nake yi, sai zazzare ido da
rarraba su saboda tsananin tsoratar da nayi da
ganin mahaifiyata tana kuka a dalilin bakin
cikin abin da nake yi ko na yi mata yau na
gamu da gamuna yau ga Inna tana kuka a
gabana saboda gajiya da abubuwan da nake
jawo mata kuma da bakinta take fadin bakin
cikina ya ishe ta. Na sake fadin "Wayyo
Allahna, wayyo na gamu da gamona, tawa
kuma ta same ni.
"Hakuri fa za ku yi Ina ku bar wannan
koke-koken da kuke yi don ba alheri ba ne.
Ta ce to in ban yi kuka ba me zan yi? Randa
ka haifi dan da yafi karfinkaa bai jin
maganarka bai ganin girmanka ai taka ta
same ka."
Cikina ya yi maza ya ba da sautin kulululu
a dalilin jin da na yi Inna tana cewa, wai na fi
karfinta a haka ake fin karfin iyayen ashe?
Na sake zaro idanuwa, ina kalle-kallén cikin

kokarin da nake yi na tuna yanda fin karfin
iyayen yake, Inna ta ci gaba da kukan da take
yi cikin tsananin nadama Yaya Buhari ya
sake kallonta ya ce mata.
"Hakuri fa za ku yi Inna, ku yi hakuri." Ta
sake cewa, "To yaya zan yi? In ban yi
hakurin ba? Zan yi aman zuciyata ne? Ko
kuwa wata magana zan gaya mata in ji sanyi
ko in ji na hce? Ai babu daya don haka
hakuri ai ya zame min dole in yi shi."
Kalaman da take yi din ba su hana ta 
kukan da take yi ba shi kuwa yana ganin zata
kauce daga kalaman yarda da hakuri ta fadi
wata magana ta Bacin rai sai ya shiga cewa.
"Uh'uh Inna, hakurin dai da ki ka ce shi ya
kamata kiyi." Yanzu shi kenan ba zan sake
ganin wannan yaron ba'? Bai bata amsa ba va
dai lallabata suka shiga cikin dakinta.
Suka barni nan wurin a kwance lamo bana
ko motsi tsawon daren rannan ban yi 
gyangyadi ba, balle in samu in runtsa, ba
tunani ne kawai a cikin zuciyata na abin da ya
faru tsakanina da mahaifiyata ban taba sanin
hakan zai iya faruwa ba, ban taba ganin

fushinta a kaina ba balle har aje ga bacin rai
mai yawa, ban taba tunanin wani abu gamne
da ita na damuwa, nan take sai na samu
zuciyata da tunanin ashe dai dama akwai
mas'ala tsakanina da ita, ashe dai dama
hakuri kawai take yi dani, ashe dai dama
al'amura suna yi mata ciwo dannewa kawai
take yi.
Washe gari wunin ranar tun safe har
yamma ban ji motsin fitowar Inna tsakar gida
ba, na dai ji zuwan Baba Rahina ita ce mai
kai kawo a tsakar gidan, haka nan tunda na ji
shigowar Yaya Buhari bayan sallar azahar
ban ji fitarshi ba, ba kuma lokacin zuwan shi
ke nan ba. To ko dai Innan bata da lafiya ne?
Gabana ya yi mummunan faduwa saboda
zuwan da wannan tunánin ya yi cikin
zuciyata, na yi maza na kawar da wannan
tunanin ta hanyar cewa kila dai hirarsu kawai
suke yi, ba wata damuwa ke gare ta ba, tunda
nasan ya kan zo ya zauna tare da ita su
tattauna al'amura masu yawa.
Duk da kawar da tunanin rashin lafiyar
Inna da na yi ban samu kwanciyar hankalin

da nake bukata ba, saboda harbawan da
gabana yake yi na kasa samun kwanciyar
hankalin da nake bukatar samu, gabana sai
faduwa yake yi ni kuwa da táwa ta same ni in
dai aka ce a wannan lokacin Inna ta rasa
lafiyarta.
Hawaye, suka kama zuba daga idanuwana
shar! shar!! Shar!!! loakcin da na tuna yanda
al'amurana suke tafiya babu wani abin da na
taba sanyawa a gabana na yi nasara a kanshi
babu wani abin da na taba neman na same shi
yanda nake sonshi ko zai zo min to yakan z0
munne a karkace bata yanda na neme shi ba.
Duk wani abin da na nema to kuma na kan
same shi ne a hanyar da ba zan ji dadin shi
ba, haka nan ban taba son wani abu ba sai na
rasa shi a daidai lokacin da nake matukar
bukatarshi fiye da kowane lokaci, tausayin
kaina ya kama ni a daidai lokacin da na tuna
a yau na rasa soyayya da tausayawa irin ta
uwa mahaifiya ga yarta uwar ma kuma wai
irin Inna mai yiwa da tatalin abin da yake so
ta kuma taya shi kin abin da ba ya so, ba tare

da ta damu da yin bincke ko neman sanin
dalilinshi na son ko kin ba.
Gani a yanzu cikin tsananin damuwa da
kunci a daidai lokacin da nake bukatar
soyayya da tausayawa irin ta da da mahaifi,
na rasata wai Inna ce ta dauko sand atana
jibgata da duka da ita, a daidai loka cin da
nake cikin damuwa da kunci a yanzu da nake
matukar bukatar ta tausaya min ta rarrashe ni
ta hanyar zaunar dani ta gaya min maganganu
masu dadi da kalmomi masu nutsar da
zuciya, in dan samu in ji sanyi in dan samu in
ji saukin damuwar da nake ciki bayan kuma
bani da lafiya na kuma san tafi kowa sanin
ciwona.
Kullum a sanina Inna a sona take tana
kuma tattalina tana g udun bacin raina tana
kokarin ganin farin cikina, a duk lokacin da
nake cikin damuwa to tana cikinta, to gashi
na kureta, ta zama bata sona, bata tausáyina,
bata tattalin ganin farin cikina, ni kuwa a
rayuwata wanne irin hali ne dani? Mene ne
kuskure na? Menene dalilin da na ke gamuwa
da irin wadannan abubuwa? Tambayoyin da

ban iya baiwa kaina amsar wadannan
tambayoyin ba, illa iyaka dai na yankewa
suka rinka zuwa min ke nan cikin zuciyata,
kaina hukuncin da zaman zullumin da nake
ciki, to me zai hana ni, zawa wurin Inna
kawai in dubu ta in ga halin da take ciki, in
ga lafiyarta don in samu nutsuwar zuciyata.
Kokarin da na yi na in tashi zaune in da
hali ma in mike gaba daya in nufi wurin nata
shi ne ya fahimtar dani cewar yin hakan ba
abu mai sauki ba ne a wurina saboda jina
nayi tamfar an kafe ni a kasan saboda
tsananin nauyin dake jikin nawa, gaba daya
na kasa motsa gabobina bałle in iya sarrafa su
a dalilin ciwon da jikina ke yi. Wayyo Allah,
wayyo Allahna na fadi kalmar cikin tsananin
wahala. 
Na yi shiru ina tunanin menene ya same ni
haka? Zuwa can dai sai na gane tsami ne ya
hada da tsami ga dai tsamin jikin nakudar da
aka yi aka yi haihuwar da ba a samu
kwanciyar hankali ba a cikin ta balle a sa ran
samun kulawar da ta ce dace ko wankan
arziki ban samu na yi ba, balle a samu zarafin

yin wasu gashe-gashen da suka dace, to ga
kuma tsamin duka abin da rabon da ayi min
shi an samu shekaru masu yawa, na manta
yanda wahalarshi take ko a wancan lokacin
kuma ni mai tsoron duka ce in na tsokano
abin da za ayi min shi to jikina ya rinka 6ari
kenan bana samun natsúwa sai na ji an ce an
yafe min ko kuma an yi an gama.
Ganin da na yi motsa jikin nawa bai zame
min al'amari mai sauki ba sai na koma na yi
kwanciyata lamo kan yar katifata cikin.
zuciyata dai fadi nake yi, kar dai ace garin
fushin zuciya Inna targada min gabobin nar
nawa ta yi? Ina wa.man tunanin cikin raina
yayin da idanuwana kuwa nake rarraba su
tsakar gida, fata nake wai inga wucewar wani
wanda zan kira in tambaye shi labarin Inna
don na ji shirun nata ya yi min yawa. Ina
cikin haka sai na hango wucewar Baba
Rahina da sauri na kwala mata kira har sau
biyu bata amsa ba ga dukkan alamu kuma ta
Ji amsawa ne kawai ba zata yi ba na yamutsa
na taba baki cikin zuciyata kuma na cewa
kaina ni Rahina ta ya ta same ni.

Zuwa can na sake ganin gilmawar ta na yi
maza na sake kwala mata wani kiran "Baba,
Baba." Ta zo ta tsaya.daga bakin kofar dakin
fuskarta a yatsine ta ce min "Menene ki ke ta
faman kwala min kira kamar wata tsohuwar
makauniya? Na dan dago ido na kallc ta da
nufin yi mata magana, mazuran da na gani a
tare da ita ya Kara fadar min da gaba, gaba
daya na mance da dalilin kiran da nayi mata
na soma kame-kamen abin da zan gaya mata
ina fadin "uh'uh, taja wani mummunan tsaki
kafin ta ce "dama tsaida ni kawai kika yi
nufin yi? Da sauri na ce mata "A'a Baba kiyi
hakuri wai so nake ki taimake ni ki daga ni,
ta karaso dakin tana cewa "Uhh, lalle aiki ne
ya same ni ja kuwa, in daga uwarki kema in
daga ki? Cikina ya bada sauti mai karti na
kulululu! Har itama sai da ta ji kukan nashi
daga Inna? A firgice cikin rashin sani nayi
mata tambayar, ta ce ba za'a daga taba bakin
ciki wasa ne? ko da yake dai bata da wata
matausaya sakamakon abin da ta shuka né
take girba, a kanki menene bata yiwa mutane
ba? Ta daure miki gindi kika ci karenki babu

babbaka, babu wanda ya isa ya ce kin yi ba
daidai ba, sai tayi damarar yin tashin hankali
dashi kici mutuncin na gaba da ke kiyi mishi
rashin kunya da rashin mutunci babu yanda
zai yi dake saboda uwarki ta tsaya miki, babu
wanda ya isa ya hukunta ki kan al'amuranki
saboda ana tsoron masifarta, to ai ke kya
hukuntata ko? Kinga a in da bata koyi
tarbiya ta iya ba yanzu ke kya koya mata 
yanda ake yi, nan gaba in ta kara haihuwa sai
tasan yanda ta yi ta yi tarbiyar yaron don kar
ya zamo mata abin da ki ka zamo mata, don
wannan kifi kafin da take yi dai yau kam da
kyar in ba hawan jini ba ne ya kama.... "Da
sauri na katse ta kai Baba, haba Baba, na
Soma kuka.
Ta sake yamutsa fuska ta zobara baki
kafin ta sake kallona, cikin mazurai ta ce "Ke
tafi can ni kikewa tsawa? Hawan jini ba zai
kama ta ba wa tafi gata? Mu da muke fama
dashi tare da sauran Jama'a mutanen kirki aka.
ce miki ba ayi? Balle Maude, mu fa a kanki
sai da ta zagi zuriyarmu kaf gaba daya ta yi
mana jam'i ta sheganta mu ta kira mu masu

gadon cikin shege, don kawai an fadi gaskiya
a kanki, ko a gidan uwar wa ta ji mun taba
yin shi oho? Ta sake jan kwafa mai tsananin
karfi ta ce Uhum, ai ni ko wannan
dawainiyar da nake ta yi da ita nake ta faman
kwashe mata aman da nake yi darajar abu
biyu ta ci, zumuncin da ke tsakanina da wana
ko da dai ba barina tayi na ji dadin shi ba, sai
ko darajar wannan yaron Buhari, in ban da
haka ko kallon kofar gidan nan ba zan yi ba,
da sai dai in yi wucewata ba zan zo ba, balle
in taya ku ganin abin takaicin ku randa ki ka
kwabo wata tsiyar mai girma kya zama
sanadinta, shi mutum ai dama shi ne bai sani
ba amma mafi girman tsiyar da yake aikatawa
ai kan shi take dawowa."
Na zubawa Baba Rahina ido, ina kallonta
cikin zuciyata magana nake yi da ita, sai dai
babu halin in furta mata darajar tana kanwar
mahaifina fadi nake yi yanda Inna ke cin
arzikin mijinta da danta a wurinki haka nima
kike cin arzikin dan uwanki a wurina sanin
da na yi ke din kanwa ce a wurinshi yasa ki
ke gaya wa uwata irin wadannan munanan

maganganun a gabana ina jin ki ina kuma
kallonki, amma babu yanda zan yi dake in
ban da darajar tashi du kema kin sha mamaki.
Ban jira ta daga min ba na yi yunkurin da
na mike na yi waje na barta a dakin kai tsaye
dakin Inna na nufa.
Yaya Buhari yana tare da ita tana kwance
sai numfashi sama-sama take yi kuma da kyar
da kyar, kar dai ace hawan jinin ne ya kamaa
ta? Ai kuwa dai kam da na gamu da gamona,
kuma da tawa ta same ni, ace dai saboda ni ne
a dalilina mahaifiyata ta samu lalura da ina
zan shiga in tsoma rayuwata in ji dadi?'
Kasa karasawa jikin gadon na yi, na
durkusa daga can gefe saboda kukan da na
tarar Innan tana yi, jikina ya dauki rawa
idanuwana suka kama zubar da hawaye, a
lokacin da zuciyata ta tabbatar min da cewar
lalle ne na yiwa mahaifiyata al'amari mai
girman da ya tsananta a wurinta yanzu ina
Zan ga yaron nan? Yanzu ina, zan shiga in
nemo shi? ai ni ina sonshi ina kuma
tausayinshi in ban da al'anarin Wada ai ya ce
ni uwarshi ce ai da sai ya bar min yaron in

rike mishi shi, ko da yake dai ba laifinshi ba
ne ga wacce taja nan ita ta wulakanta shi,
saboda bata san darajar mutum ba, saboda
taga tana haihuwarsu ba tare da ta wahala ba,
gani take tamfar haihuwar abin banza ne, bata
san akwai dubban mutanen da suke nema
basu samu ba, waiyo kaina kama mun nan,
daure min nan ta na fadin maganar tare da
muna inda take so aka ma mata akan nata ko
kuma a daure matan, na yi maza na nufi inda
take kwancen da nufin bayar da gudumawata
wajen rike mata kan ko daure mata shi, sai
kawai na ji ta kama fadin matsa daga nan
kauce ki bani wuri bana son sake ganin
inuwarki kusa dani."
Da sauri naja da baya na tsaya yayin da
Yaya Buhari ya kama bata hakuri.
"Ki yi hakuri Inna, itama Rahina ai ba
dadin hakan take ji ba, Baba Rahina ta yi
maza ta ce "A'a kul bana son daurewa kar ya
gindi mutum ya yi sanadin faruwar al'amari
da kanshi sannan kazo kana cewa bata ji dadi
ba? Kar in sake jin irin wannan maganar tana
fitowa daga bakinka, fita ni ki bamu wuri ga

ruwa can na kwashe miki a kwatarniya na
kuma ajiye miki ganyen runhu in kin ga dama
kije kiyi wanka mai kyau, in ba ki gani ba ki
yi abin da ki ga ya yi miki, in danta ta kama
ki ke ki ka jiwo, kuma duk haihuwar da ki ke
yi ba ki san wai ki dan bugi jikinki da runhu
ki Ji dadi ba."
Na kama hanyar bandakin ina tunanin
sauran haihuwar da take magana akai ita ce ta
yi min zaman jego, tun ma kan haihuwar tazo
nake dauko ta akan idonta ake komai ita din
ce kuma mai gaya min cewar cin abinci shi
ne jego ba sai na je ina ta wahalar kwarawa
jikina ruwan zafi ba, in je kawai in tayar wa
jikina da hawan jini, ai su iyayensu a da
wahala kawai suke yi ta basu da sunan biki.
Na zauna kan kujera na dauki runhun da
na tarar watse a kasa na gyara su yanda zan ji
dadin rike su a hannuna na tsoma su cikin
ruwan sanyi na wanke su sannan na girgijé
ganyen sosai na tsabtace shi kafin na tsoma
shi cikin ruwan zafin da na soma zubawa a
jikina cikin zuciyata kuwa fadi nake yi, nima

a wannan haihuwar nima nasan wankan
runhun ne ya kamacc ni.
Ina zaune a dakına ina shata mai bayan na
gama dukan jikina da runhu cikin zuciyata
kuma fadi nake yi, in dai har wankan runhu
da tafasasshen ruwa yana da wata illa to
kuma dai yana da wani amfanin don gani ni a
yanzu ji na nake garau dani tamfar ba ni ce
dazu tsamin jikina ya hana ni in iya sarrafa
kaina ba, na sanya kayana na zauna kwalam
babu komai sai garwashin wuta sai ko tuwon
dawa miyar kuka da Baba Rahina ta yi in ban
da shi ba a kawo min komai ba, ko mancewa
da jegon nawa suke yi oho? Ban saba irin shi
ba na tuna jego a gidan Kabir Modibbo a
daidai lokacin da na ji cikina ya yi kukan da
ya kara tabbatar min da cewar halalinshi yake
so a bashi, na jawo kwanon tuwon nan
gabana na bude shi da nufin ci, raina ya kara
6aci da na ga ko malmala mun tuwon wai ba
a samu daman yi ba debo shi kawai aka yi da
mara aka yaba min shi a kwanon ni kuma
gani da wata sakaryar dabi'a bana iya cin
abincin da bai bani sha'awa a ido ba ko da

kuwa dandanonshi mai dadi ne, na tuna
Wada da irin dawainiyar da ya yi ta yi dani a
lokacin da nake zaman renon cikinshi na cc
ko in da na karbi haihuwar nan hannu bibiyi
na haifan mishi wannan dan da Inna take ta
magana a kan shi, ta kuma kwallafa ranta
gare shi, tamfar bata taba samun jika ba sai a
kanshi ko da wane irin tarairaya da dawainiya
zai yi mun oho? Nan take na ji zuciyata
karbi maganar tamfar dai da ita nake yi ko
kuma ina bukatar amsawarta, fadi wal take yi
Wada bai taba samun haihuwa ba ya kuma
neme ta ido bude bai samu ba, sai a kan ki ya
yi dace kuma ki ka haifan mishi da namiji da
Inna take ta nanata kaman shi da ubanshi, ai
da kin yarda kin karbe ta hannu biyu to da ke
kam kakarli ta. yanke saka, da kinga yanda
ake tattalin mai jego tunda dai ya nuna miki
shi gwanin tattali ne a zaman.renon cikinshi
da kika yi, haka nan ya tattalaki sanda ya
dora ki a shimfidarshi, nan da nan zučiyata ta
koma tunano ranar tarewata gidan Wada dare
na na farko a gidan shi daren da shi ne ya
bayar da sakamakon da ya zamo shi ne

sanadin komai, daren da ya mantar dani
niyyar da na tafi da ita cikin gidan nashi ya
sanya ni na rinka gani da jin cewar dama can
ni din tashi ce dama can shi ya cancanci ya.
mallaki duk wani abin takamar da nake dashi
daren da ya sanya ni a wani matsayı da ban
taba samun kaina a ciki ba daren da.....na yi
maza cikin jarumtaka na katse wannan
tunanin don kuwa nasan bai da wani amfani a
Wurina, in banda tayar min da hankali da zai
yi. 
Al'amarin Inna ya sake fado min na yi
maza na tsallake kwanonon tuwon dake
gabana a daidai lokacin da agogon wayata ya
nuna min karfe goma da rabi na dare, 3310 ce
na tuna ranar da Wada ya kawo min wayar a
matsayin wacce ya iya saya a dalilin sace min
wayata mai tsada da aka yi a layin awon cikin
da muka je, Inna ta gaya mishi ban yarda na
tsaya yaánda aka yi na yarda na soma rike ta
ba na nufi dakin Innan tun daga bakin kofarta
na soma jin tana fadin, "waiyo kirjina, waiyo
ji nake kamar zai fashe na yi maza naja da
baya na tsaya ina fadin yau na shiga uku

kirjin Inna in ya fashe ni 'yasu yaya zan yi da
rayuwata? Na tsuguna nan wurin ina ta kuka
ina kuma jin Yaya Buhari yana fadin yi
hakuri Inna rufe idonki kiyi bacci, na fi so sai
gobe da safe muje asibitin don akwai Likitan
da nake so ya duba ki, ta ce ai ba zan iya
baccin ba ne da na rufe idona sai in soma
ganin yaron nan gashi kuma jin zuciyata nake
yi tamfar tana lilo na yi maza na kama fadin
waiyo Allahna yau na gamu da gamona.
Zuciyarki bata lilo Inna damuwa ce kawai
ta yi mata yawa kuma yanzu ba dadewa za ki
samu saukinta rufe idonki in karanto miki
wannan addu'ar da na saba jin Baba yana 
karan tata a duk lokacin da bacci ya kaucewa
idanuwanshi, gyara kwanciya ki gani bari in
gyara miki ruhuwarki, gyara Inna yi hakuri ai
bai kamata ace ke mai bada hakuri kuma kin
kasa hakura da bacin ran da ya same ki ba
yana fadin hakan ya soma karanto mata
addu'o'i ga abin da na ji yana karantawar.
"Allahumma gahrahnnunjumu wa hada ahl
uyunu wa anta Ha iyun kaiyumu lata'akuzuhu

sunatun walanau mun yah haiyu yah kaiyumu
Ahadi ilaih wa anim aini.
Sau uku na ji shi ya karanto mata tana fadfi
a bayanshi sai ya ce mata to karanta ke kadai
in ji nan da nan itama ta yi tiryan-tiryan
kamar dama can ta dade da sanin addu'ar, ba
a dauki wani lokaci mai tsawon da ya wuce
mintoci biyar ba sai kawai na jiwo saukan
numfashinta alamar dai ta samu baccin. Nan
take kuma sai ga Yaya Buhari ya fito daga
dakin yana nufin tafiya gidanshi ya kalle ni
ya ce "A cikin sanyin nan ki ke tsugune ga
jego? Ki dai rinka kula da kanki, ya wuce ni
yana fadin kar ki samu damuwa tafi dakinki
kawai Inna bacci mai ni'ima zata yi saboda
darajar wannan addu'a da ta karanta."
Na dawo dakina na hau kan 'yar katifata
na kwanta, fatana bai wuce nima bacci ya
dauke ni kamar yanda ya dauki Inna ba nayi
kokarin karanto addu'ar da na ji su suna
karantawa don nima in samu baccin na kasa
tamfar ba yanzu na ji su suna yin ta ba, na yi
iyakacin kokarina wajen hada kalmomin da
na ji suna fadan abin ya gagara har dai na

hakura na kwanta kawai na yi shiru ina
tunanin abin da na sani na ilimin addini a
rayuwata izu biyu ne kawai, sai suratul
Yahsin, da Babana ya karantar dani maganin
bacin rana da na ga wannan tunanin ba zai
fisshe ni ba sai nayi maza na kavwar da shi na
koma tunanin abin d aya hana i yin baccin
yunwar dake kwakular cikina ne ko damuwar
da nake ciki a dalilin rashin lafiyar Inna? Ko
kuwa bakin cikin abin da Wada ya yi min na
tafiya min da dan jaririna da ya yi?
Wastsakewa kawai ya kamata ki yi ki
hanzarta komawa gidan Kabir Modibbo ki
samu 'ya'yanki da daular da ki ka saba da ita,
Lari kuwa kya san artabun da ku ka yi ki ka
yi maganinta, ki ka dau fansa kan abin da ta
yi miki shawarar da zuciyata ta bani kenan.
A kanta kuma na ke ganin zantsaya
hanzarta komawa gidan Kabir Modibbo,
tunda dama ai manufar da ke zuciyata ke nan
manufar da na so cikarta tun watanni da yawa
da suka wucc cikin dan gidan Wada ya tsaida
ni, wanda bata lokacin da nake ganin cikin na
Wada ya yi min nema yasa na kau da kaina

37


da zuciyata daga son dan jaririn nashi, koma
can a binki, koma kije kiyi zaman 'ya' yanki ki
kuma ci daular da ya tara muku, koma ki yi
zaman ya'yanki, na ii ta tana ta yawan nanata
hakan, abin da ya ingiza ni ga tunanin
menene ma'anar zaman 'ya'ya? Ina yiwa kaina
wannan tambayar sai kawai na ji ta tana ta
jero min bayanai iri-iri daban-daban, abin da
ya sani nayi maza na tashi zaune a kan yar
katifar tawa don ni na tsaya jin bayanan da
take shirin yi mun din zata jefani ne cikin
halin da ba zata iya tsamo ni ba, don haka
nayi maza na karanta kulhullahu uku na
shafa a daidaiin da nake zaton nanne
mazaunin zuciyarta tare da addu'ar Ubangiji
ya yi min maganinta ya tsarkakace min ita,  
kar ya barta ta yi min irin abin da take yiwa
sauran mutane, na kai su da take yi tana baro
Su.
Har dare ya yi nisa sosai ban samu na
runtsa ba abin da na gane kuma shi ne in dai
har ina so in yi baccin to dole ne in nemi
wani abin da na baiwa cikin nawa ya hakura,
don haka na sake jawo kwanukan tuwon nan

na kawar da fuskata can gefe nufina wai in ci
tuwon ba tare da na sake kallon shi ba, ina so
ka yan yatsuna a jikinshi, na gane hakan ba
zai yiwu min ba don cikin sauri na maida
idanuwana gare shi ba tare da nasan lokacin
da na yi hakan ba, ya riga ya sandare tuwon
Inna ba ya haka, abin da zuciyata ta tuna min
kenan, a hankali na tashi na fito waje rike da
kwanukan tuwon a hannuna kicin na shiga na
hada ita ce na hura wuta na dora dumame ina
jiran ya yi zafin da zan iya cin shi, ina
tunanin rabona da hada wutar itace.
Na dawo dakina na zauna na gama cin
tuwon na dan kwanta kamar ace zan samu
bacci sai kuma na ji nonuwana suna motsi
nayi maza na tashi zaune ina kallonsu wai
zuba suke yi jaririnsú suke nema tunda nima
na ciwa cikina to shima ya samu ya baiwa
nashi cikin, to baya nan ba ya kusa, balle ayi
hakan, na zuba musu ido na yi musu wani
irin kallo matsananci, yayin da ruwan nonon
ya ke ta tsartuwa har tsakar dakin.
"Ai wadannan nonuwan naki za su ishi
jaririn da za ki haifan min ya koshi kuwa?

Raina girmansu nake yi gashi kuma ni nonon
uwa zalla nake so yasha." Kalmomin Wada
ne wannan a wani lokaci can baya da yake
nufin zolayata, ina ma Wada da dan jaririnshi
suna kusa da sun ga abin mamaki, da ya gane
cewa yawan nono ba daga girman nonon ba
ne, baiwa ce kawai kowa da yanda aka yi shi,
ban yi komai don haka nonon zuba ba, kallon
su kawai nake yi ita kuwa zuciyata sai faman
kuna take yi tana wani irin zafin da ba zan iya
kwatantawa ba, ina ma dai ace nima na zamo
mai hali irin na mahaifina kanmar Yaya
Buhari? Gaba daya abin duniya baya cikin
lissafinsu, suna son shi amma ba shi ne kan
gaba cikin al'amarinsu ba.
Kar ka yarda ka zama mai yawan son abin
duniya, kar ka zama irin mutanen nan da
komai za su yi ba za su yi ba sai sun hango
menene ribarsu? Me za su samu? Kayi
iyakacin kokarinka ka rinka tantancewa
tsakanin halal da haram kar ka zama mai
yawan burin tara abin duniya ka sani cewa ita
wannan rayuwa da ka ke gani in har akwai
wani jin dadin dake cikinta to bai wuce

rayuwa ta tsaka tsaki ba, wacce baka sauka
can kasa ba ba ka kuma haura can sama ba,
wato baina-baina ke nan, in har ka samu abin
hidimar iyalinka da sadar da zumuncin da ke
tsakaninka da 'yan uwanka da taimnakawa
daidai gwargwado to ka gama komai.
ina ma dai na dauki wannan nasiha dana
taba jin Babana yana yiwa Yaya Buhari? Da
ban samu kaina a halin da nake ciki ba a yau
da yanzu ina tare da dan jaririna a nan dakin
ina makale dashi a kirjina yana tsotson nonon
shi dake ta faman zuba a karin kawai, da
watakila ma Wada yana kusa yana fadin
gyara mishi riko mana dan tallabe mishi
kanshi, ya ji dadi da in ta dauro ma a gidan
Wadan zan yi jegon tunda ba shi ba, ba Yaya
Buhari ba, Inna ma da kanta wacce a can
baya ni da ita ne muke da barin tara abin
duniyar, ni da ita ne muke sha'awar daula, har
ma in muka ji Baba yana yi wa Yaya Buhari
irin wancan nasihar mukan dan kalli juna mu
tabe baki in muna kusa ma muyi rada a
tsakaninmu mu ce maza dai ya dauki irin
wadannan nasihun nashi su haske mishi

zuciya, ya kasa neman na kanshi ya yi ta
fama da dan tsukakken gida kamar zuciyar
talaka, to itama ta watsar da wancan ra'ayin
akan Wada ta roke ni in yarda mu maida
aurenmu muyi zaman mu don shi din
kudinne kawai ba shi da su amma komai na
cikar dan adam yana dashi kuma shima ba
babu ne karkaf ba don in na lura da irin
hidimar da yake yi tun daga 'ya'yan itatuwa
da yake kawo min da hidimar gidan da ya
dauke zan gane yana samu a sana'ar tashi ta
shayi na yi kememe na ki saboda tunanin
yaya za'ayi in zama matar mai shayi in na
gaya mata hakan kuwa takan ce to na nawa?
Wai an tambayi tsuntsu me sunanka? Ya ce
na nawa? Matar me shayi kam ai kin zama sai
dai kar a kara tunda ga cikinshi nan a jikinki
kina fama dashiki tashi da kyar ki zauna da
kyar watakila ma da a gidan nashi kike da bai
yi miki nauyi haka ba naki kula zancen nata
na yunkura na tashi na koma dakina saboda
sanin abin da take nufi da maganar tata da na
yi.

Wada ta samu so mai yawa a wurin lnna
da Yaya Buhari, a dalilin kyautatawa da
girmamawar da ya yi ta yi musu tare kuma da
kyakkyawar mu'amalla da ya gudanar a 
tsakaninsu ta yau da gobe sai daini kam bai
yi nasarar samun kaina ba boda raina,
sana'arshi da ya yi a duk lokacin da ya yi mun
tayin to ko zai canza wata sansar ne in har
bana son shayin? In na soma tunanin in ce
mishi eh kafin in gama in bashi amma sai ya.
fara lissafo mun wai sana'o'inda ya iya
wadanda wai cikinsu ne zan zar mishi, ya
soma fadin ai kinga na iya wanki da guga, na
iya aski na iya danbe na iya yankan farce, na
iya shoe shina, yanzu takalmin nan naki mai
kyau da ki ka wulakanta. shi ta hanyar sanya
shi a ruwa saboda ba ki san zafin kudi ba da
zan dauko akwatina na kayan gyara da na
mayar miki dashi sabo, ya dauki takalmin a
hannunshi ya rinka kwatanta mu in zai gyara
shin yanda zai yi mishi sai ya gama ya maida
shi ya ajiye in ya gane ko kallonshi bana yi
balle in saurari bayanin nashi.

 Shi da kanshi Wada ya gane sana'arshi ita
ce ta fi komai kawo mishi cikas a wurina, don
ya taba bina har dakina a ranar da ya zo gidan
ya samu Inna bata nan, yana shiga dakin ya
Soma yi min magana cikin marairaita yana
fadin.
"Haba Rahina, ki ji tausayin zafin da
zuciyata take fama da shi a kanki mana, don
me za ki yi ta azabtar dani? Shi talaka wai bai
samun abin da yake so ne? Aure ni don ni din
mana aure ni don abin da ki ka gani ki ka
kuma sani game da ni."
Na yi maza na galla mishi harara, na ce
"Me na gani? Kuma me na sani? Ina fadin
haka ya yi maza ya kwabe zulunbun janfar da
ke jikinshi ya jefar ya ce ai kin taba ganina in
kuma dadin baki kalle ni da kyau ba to gani
yanzu a gabanki kin kuma san a ko ina zan
iya rike ki zan iya ciyar dake nauyin abincin
da kike bukata ko wane iri ne, kuwa in muka
kebe kuma zan jiyar da ke irin shi ina son ki
Rahina, ba kuma ina sonki don wani abinki
ba ne, ina sonki ne don ina sonki, ina sonki
tun farkon ganina da ke in ban da haka da ban

yarda da zola yar da kika yi min kan maganar
auren ki ba, don tun farko nasan manufarki ni
kuma da ki ke kallona ba kowa ce macc nake
mikawa kaina ba don haka taimake ni kiyi
min irin son da nake yi miki, shi ne so tsantsa
wanda babu algus ko mahadi ko wani dalili a
cikinshi, ni da ki ke kallona a kowanne hali
mutum ya kasance zan iya zama dashi
matukar dai shi din shi ne abin da zuciyata
take so ba na miki fata amma da zan ganki
cikin wani hali zan iya zama da ke don ina
sonki.
A A lokacin da yake yi min wadancan
maganganun ko kallonshi bana yi balle ya
gane ina jin abin da yake fadi.
Na sake yin kokarin dawo da tunanina in
da nake zaune ban son yawan tashi a dalilin
na ji an ce wai har dashi cikin abin da yake
haddasawa mutanen wannan lokaci lalurar
hawan jini, na yi maza na sake tambayar
kaina  ko yaya za'ayi dan adam a yau ya fita
daga cikin tunani? Na kalli al'amarina da
matsayin shekarun da nake ciki kasa nake da
talatin kwarai amma ga halin da nake ciki da

damuwar da ta same ni, to in dai kamar yanda
nake zato ne yawan shekaru yawan tunani
tunda naji ana cewa komai hankali da
natsuwar yaro ba zai iya hango abin da babba
ya hango ba, ko da kuwa bishiyar rimi ya
hau, to ai kenan al'amarin yana da girma.
Na gyara da nufin in dan kwanta a kan 'yar
katifar nan ko zan samu in dan runtsá
musamman ma da yake babu wani motsi da
nake jiwowa ko'ina shiru ne a dalilin dare ya
yi nisa, ina kai kafada ta akan katifar na ji ta
a, jike sharkaf kamar an zuba mata ruwa,
ruwan nono ne kasa, hana kaina kuka na yi na
ce waiyo Allah na waiyo Wada, a irin
soyayyar da ka ce kana yi min menene ya
sanya ba ka sanya tausayi a ciki ba, da kana
sona kana jin tausayina da ba ka tafi min da
yaro ba.
Ankara na gane gari ya waye ba, sai da na
ji shigowar Yaya Buhari cikin gidan nan, nan
da nan kuma sai gashi an fito da Inna asibiti
za'a kaita da sauri na tashi na fito waje har
sun ja mota sun tafi na yi maza na bi bayansu
a kan babur zuwa asibitin da suka nufa,

gwajin farko da Likita ya yi.mata akan idona
ya cewa Yaya Buhari har da hawan jini cikin
damuwar tata shi ne ma ya fi komai don ya
hau da yawa, na ce na gamu da gamona ni
Rahina tawa ta same ni, kukan da nake yi shi
ne ya yi dalilin da aka koro ni waje nazo na
zauna gindin wata bishiya mai yawan ganye
ina tunanin al'amuran da kullum a cakalkale
suke maimakon su rinka gyaruwa sai kara
caccakalewa suke ta faman yi.
Ina zaune a wurin na soma tunano
mahaifina sanda yake raye yake tattalin ganin
na girma na zama mutumiyar kirki kuma mai
dogaro da kanta bai kaini makarantar boko ba
sana'ar dinki ya kaini in koya da nufin kan in
isa aure na iya. Ina isa kuma sai ya aurar da
ni kowa ya huta, da ya samu ikon aiwatar da
wannan buri nashi a kaina to da ban zamowa
Inna sanadin da na zama mata ba a yau, a
dalilin wata ja'irar matar kabila dake yawan
zuwa shagonmu na bijirewa koyon dinkin
saboda kullum tazo shagon ta ganni ina fama
da zare da allura ina dinkin rigar takarda ina
soke hannuna sai ta ce min "come on throw

away that thin most you beautiful once suffer
before you survive? Ma'ana wai in jefar da
wannan abinda ke hannuna dole ne har mu
ma kyawawa sai mun wahala kafin mu rayu?
Da wannan abin da ke hannuna dole ne har
mu ma kyawawa sai mun wahala kafin mu
rayu? lun tana fadi ban san me take nufi ba
har dai rannan aka fassara mun bata taba
shigowa shagon mu ba tare da ta dafa
kafadata ba, haka nan bata taba dafa kafadar
tawa ta wuce bata fadi wadannan kalamanba,
har da hakan yasa na yi wa dinkina rikon
sakainar kashi wanda ya yi dalilin da aka
dakatar da ni aka ce wai sai wani babba yazo
daga gidanmu. Shi kuma Yaya Buhari ya ce
da yaje shago bada hakuri ya ce da zaje shago
ba da hakuri gara ya kaini makaranta in yi
karatu tunda dama shima ba a son ranshi nake
koyon dinkin ba, kaini makaranta da aka yi
shi ya zamo tushen komai a can na gamu da
Lari, Lari ce tushen komai da nake ciki a yau
dama wanda Inna ta samu kanta a cikin kome
zan yiwa Lari in rama abin da ta yi mun? Ita
ta yi dalilin da makarantar da aka kai nin ban

samu takardar shaida ko guda daya ba, ta yi
dalilin da na yi auren da babu mai so saboda
rashin halaccinshi sai dai anyi shi ne kawai
don a rufa asiri a daidai lokacin da aka gyara
auren nawa na kuma son zaman saboda
dalilai masu yawa, ta kuma yi sanadin fitana
ta shiga ta mayye gurbina, har da takaicin
wannan abin da burina na daukar fansa a
kanta ya hana ni'yin auren da zai dace dani
shi ne auren Amiru, da Amiru na aura da
wannan abin bai faru ba, sai na auri Wada ido
rufe kan wata manufa, da muka yi auren
kuma sai na kasa bude idanuwana in
hangowa kaina cancantar da aka hango min
ina ma dai na bude idona na hangi cancanta
da yanzu ina tare da Wada da dan jaririnshi
da wannan abin bai samu Inna ba a yau. In na
dunkule abin kuma gaba daya na hada shi
wuri daya sai in ce Larin ce dai sanadi.
Mu'amalla da ita ne ya sani nake iya musu
da kowa ma ciki har da iyaye don bata maida
nata a bakin komai ba, biyar da suka yi mata
da tsoronta da suke ji ita bata yi musu rabin-
rabinshi a dalilin haka na lalace sai nake

ganin ai ni nawa da kyau ai ba zan iya yi
musu irin yanda take yi ba, amma in ban da
haka in banda na iya musu da iyaye ai da na
auri Wada irin magiyar da Inna ta yi min a
kanshi ba sana'ar shayi ba kuwa ko da dan
bola ne don shima Wadan ya taba tunzura
kan magiyar da Innan ta taba yi min a kanshi
a gabanshi ya roke ta tasa baki cikin maganar
tamu ta yi maza ta yi td roko na har ta gaji ta
yi shiru ban tanka mata ba, ya kalle ni cikin
natsuwa ya ce.
"Me na yi miki haka? Me yasa ki ka
tsananta al'amari a kaina? Ba Inna ce ta
haifan ba, amma ba za ta yi min daya bisa
goman rokon da ta yi miki ba, zan yi mata
duk abin da take so in yi mata ko da kuwa
menene tsananinshi?"
Na bude baki da nufin ba shi amsa, sanin
da ya yi banzar magana zan gaya mishi yasa
ya yi maza ya kuza min ruwan sanyin randar
Inna da ke hannunshi cikin kwanon sha a
fuskata, sai da na nemi shidewa saboda
yawan ruwan da sanyinshi gashi kuma ban yi
zaton zai iya yi min irin hakan ba,

musamman da yake a gaban Innan muke
zaune, ita kuwa sai ta. yi kamar bata ga abin
da ya y1 ba, da ya koma ya debo mata wani
ruwan sai kawai ta karba ta yi abin da zata yi
na yi ta kuka saboda takaicin wulakancin da
ya yi mun din ba ta ce min komai ba shi
kuwa sai ya shiru silifas din shi ya fita ya bar
gidan.
A yau ina takaicin al'amura masu yawa
tare kuma da sanin cewa, hanyoyın da nake
dasu na gyara kadan ne bani kuma da tabbas
akan yiwuwar nasararsu.
A duk lokacin da na tuna al'amuran da na
kuskure a baya na kan ji jikina ya yi sanyi
musamman al'amuran da suka danganci
Wada mai shayi, tunda shi ne da nasan ya
bini bi na zahiri na kuma yi komai don in
nuna mishi bana yi dashi ba kuma zan yi
dashi din ba, sannan shi ne mutumin da na
san Inna ta nunawa so itama a zahirı har ma
ta yi ta gaya min kalmomi a dalilin bacin ran
kiyaiyar da na nuna mishi, bana manta ranar
da ta ji shi yana rarrashina yana fadin kai ni
Wada, ni Wada tawa ta same ni, na kuma

gamu da gamona kome na yi wa Rahina a
rayuwa? Oho. Rahina ki soni mana mu maida
aurenmu, don in samu damar da zan nuna
miki ina sonki irin son da ya dace in
girmamaki irin girmamawar da ta dace dake
in miki duk wani abin da nasan kina so kinga
dai tunda nasan ke mai bukatar mota ce muna
maida auren zaki je ki zabi. irin wacce ki ke
son hawa ba ma irin wannan takin ba don
wannan ba jib ba ce kafi kura gudu sunanta,
ba zan damu ba in sai miki dalleliyar mota ki
hau ni kuwa in rinka taka kafafuna ina zuwa
shagon shayina ina sana'ata, inda zan samu
abin da zan rinka biyan masu adashe-adashen
su.
Na kalle shi na ja mummunan tsaki, na
kuma dalla mishi uban harara kafin na  ce
mishi "Jarin nawa ne a cikın shagon shayin
naka da har ka ke cewa wani wai zaka saya
min dalleliyar mota? Kuma motar tawa da
kayi min sanadinta ne kafi kura gudu? To
dadin abin dai ba ka da kamarta sai alkawarin
karya." Inna ta yi maza ta ce min "Ke kul
bana son diban albarka, Wada ya yi

murmushi ya ce kyale ta Inna ya sake juyowa
gare ni ya ce to na ji kin yi sa'a kin gane
alkawarin karya zan yi miki na kuni sani
dama bani da komai, to amma ina sonki aure
ni don son da na ke yi miki, na yi miki
alkawarin zan kare miki mutunci in kuma
girmama auren ki, ina ce shi kenan wannan
shi ne babban abin da ya kamata mace ta
nemi samu a wurin mijin aurenta." Inna ta y
maza ta ce "Shi ke nan kuwa sai da1 in ba
auren take nufin yi ba."
Wajen awa biyu ina zaune a gindin
bishiyar nan kafin Yaya Buhari ya fito yazo
ya same ni, muje gida kawai sun kwantar da
ita, sun bata gado Baba Rahina ce zata.zauna
tare da ita, saboda ke din ba ki da karfin jiki
kema kina bukatar a kula dake ne, ba ki kula
da wani ba, na ce amma da ni ka bari na
zauna da itan da zai fi, ya ce a'a muje gida ba
ku da fahimtar juna a yanzu ba zan bar ki
wurinta ba, don kar ta zo tana ganinki tana
tunawa da bacin ranta, kina dai ji an ce
hawan jini ne kan wannan dalili ne yasa na

yarda na biyo yaya Buhari ya zo ya sauke ni a
gida.
Kullum na kan je asibitin da safe sai dai
ban cika jin dadin zuwan ba, don Inna tana
hango ni take runtsc ido in zan gaishe ta
kuma sau goma bata amsawa a gaban kowa.
kuma abin da take yi min kenan har  a gaban
Amiru da kullum shima sai ya je, kuma ni
dashi ba ma kula juna tunda na auri Wada ya
daina magana da ni, nima na daina kula shi
sai mu hadu mu rabu babu mai cewa wani ci
kanka, da kuma wani a wurin zai ce Inna
Rahina tana gaishe ki, ba ki ji ba, sai Baba
Rahina ta yi maza ta ce "Haba kyale ta kawai
tana ji bakin cikinta ne ya isheta, wannan 'ya
da ki ke gani in ka biye mata aman zuciyarka
zaka yi, ace dai so irin wanda Maude take yi
mata so har da na sahalci ta kure ta ta cika
mata ciki ai kuwa kin san babu hali, kema
duk a zuba min ido ana kallona ana fadin sai
hakuri, wannan dalili yasa na daina zuwa
asibitin na koma zaman gida ni kadai
kwalam, babu kowa sai ni sai tunane-tunanen

da na kulla abuta dasu don a yanzu su ne
manya abokaina.
Rannan da safe ina zaune a gida ni kadai,
bayan na kammala ayyukana, ranar kuwa
kwana bakwai ne cif da haihuwata da jaririn
yana tare danl, to da ranar su na ce yau to
amma ko da bai tare dani yau dinne dai ranar
sunan nashi yau ne ranar da zai amsa
sunanshi in dai har yana raye ko menene
sunan da za'a sanya mishi?
Tunanin da ya zo zuciyata ke nan ban sani
ba, na tuna hirar Wada Mai Shayi da Inna
ranar da ta roke shi ya sanyawa jaririyar da
zan haifa sunan mahaifiyarta, ya yi murmushi
ya ce "To Inna in har ta zamo macen zan iya
yin hakan duk da dai nima ina da tawa uwar,
ina kuma son sunan nata, to tunda ba mace
Wada ya samu ba ina jin sunan mahaifinsh
zai sanya ko kuwa wanı babba daga cikin
zuriyarsu, ko meye sunan mahaifin nashi?
Ban taba neman sani ba na dan yi tunani
kadan kafin na ce watakila kuma ya yi min
kara ya sanya mishi sunan nawa uban Aliyu,

don haka sai na yankewa kaina shawarar to
bari nima kawai in rada wa jaririn' suna in
kira shi Abba a hankali na bude baki na fadi
Abbana har na dan yi murmushin jin dadin
danganta shi da jikina, da na yi ko da ban
yarda na kalle shi ba balle in ganshi sonshi
nake yi1 So kuma mai tsanani na gane hakanne
a dalilin bana minti biyar al'amarinshi bai
dawo min cikin raina ba, sannan a duk
lokacin da na tuna shi tsananin tausayinshi
yana kama ni in kuma tambayi kaina ko
wanne hali yake yanzu?
Ido biyu ko yanà kuka don bukatar abincin
shi? Oho, sai kuma in yi shiru in kama
tunanin ina Wada ya shiga da yaron nan? Ko
su iyayen nashi wadanne iri ne da zai kai
musu jariri su sa hannu su karba ba za su ce
mishi yaje ya kaishi gun uwarshi ta shayar da
shi nono ba? Da dai ina da hali a wannan loka
ci to da na shiga duniya neman Wada don in
karbo dan jaririna in dawo dashi in kaima
Inna shi ta ganshi ta ji dadi hankalinta ya
kwanta hawan jininta ya sauka, nima in samu
natsüwar zuciyata, in samu farin ciki da

nishadin dake cikin mu'amallar uwata danta
na shayar wa da reno wanda shi ne jagora na
shakuwa da soyaiyar da ke tsakaninsu.
"Assalamu alaikum." sallamar da na ji ke
nan na dago kaina daga sunkuyon da na yi
ina sauraron hirar da muke yi ni da zuciyata.
"Wa alaikumus salam." Na amsawa 
saurayin da ya yi sallamar naso in gane shi,
amma na kasa tunawa da shi sosai har sai da
ya karaso inda nake zaune ya tsuguna yana
gaishe ni, sannan ne na gane shi da sauri na
ce mishi, "A'a, Sirajo kai ne ka zama haka?
Ka wani zama kamar uztaz, ka zama mai
tsabta da kyan gani, ka yi haske ka yi kiba,
kamar ba kai ba? In ce ko wata duniyar ka
shiga ne ka samu dadi a cikinta?" Na dan yi
mishi murmushi saboda tsohuwar sanaiyar da
ke tsakaninmu kasancewar yayan makwabta
don gidajen mu nisan da ke tsakanin su ba
mai yawa ba ne, ban da haka kuma ni da shi
mun taso ne kusan a lokaci daya ina nufin
banbancin da ke tsakanin haihuwar mu ba
mai yawa ba ne, don mun sha yin fada ma
sanda muke kanana a makarantar alló ko a

wasannin maza da na kan y1 karambanin
shiga.
Duk da wannan mu'amallar  dake
tsakaninmu sai naga wai nema yake yi ya
girmama ni don haka na zuba mishi ido ina
sauraron abin da ya kawo shi, hankalina dai a
kwance duk da ni kadai ce a gidan, don ban
ganshi cikin kamannin da na saba ganin shi
ba, na shaye-shayen miyagun kwayoyi.
"Anti ina wuni?" Cikin raina na ce babbar
magana, ni da aka saba kundumawa ashar
yau ni ce Anti? Ban nuna damuwa ta ba a
zahiri, sai na amsa lafiya lau Surajo, kana nan
lafiya? Ya celafiya lau, Yaya jikin Inna? Na
ce mishi da sauki sosai, ya ce eh naga alama
don nima na je shekaran jiya, da jiya yau ma
za ni in an sauko daga Masallaci, na ce to an
gode ina dai ci gaba da sauraronshi.
"Wanki na zo ki bani in je in yi miki, don
dama da Mallam Wada yake karban kayanki
ni yake kaiwa in wanke in goge, a kawo miki
bayan na goge su, shi ne na ce bari in zo in
karba don na yi tunanin sun taru."

Na ce "Lah! Babu komai Sirajo, ai ya riga
ya tafi babu maganar yin wanki da guga,
kuma tunda ai dama shi ne mai biyanka ko?
Ya ce "Ko ba ya nan zan ci gaba da yi miki
wanki, da guga, ba don ku biya ni ba sai don
in ji dadi cikin raina, don nasan na yi wa
ubangidana da na rasa wani abin da zai ji
dadi inda zai sani, na daga ido na kalle shi a
diadai lokacin da ya kara sunkuyar da kanshi
kasa ya ce "Umarnin da ya bani na in
girmamaki shi ne ya kawo ni gabanki a yanzu
in ban da haka da ba zan taba ganin
mutuncinki ba, don kin yi sanadin rabuwata
da shi a lokacin da nake bukatar šhi, ba kuma
ni kadai ba ne muna da yawa irinmu-irinmu
wadanda Mallam Wada ya yi sanadin
shiryuwarmu ya raba mu da shan wiwi, ya
hana mu zarman banza ya yi mana sanadin
sana'a ya maida mu makaranta don mu yi
ilimi ya sasanta rashin jituwar da ke 
tsakaninmu da iyayenmu, ya kuma koya
mana tarbiyar zaman duniya, amma mun rasa
shi yanzu a dalilin ki, sai dai duk da haka
zamu girmama ki zamu miki ladabi da

biyaiya irin wanda muke yi wa iyayenmu a
yau, domin abin da ya gaya mana ke nan a
duk lokacin da muka tuna dashi mu
girmamaki, na kuma san ya hada mu da
wannan aikin ne saboda fusatar da muka yi a
lokacin da ya tara mu ya yi bankwana damu
da muka tambaye shi dalilin tafiyar tashi bai
boye mana ba.
"Muka ce mishi ina runwaka da ita
Malam? Bayan ka riga ka samu ka gama da
ita? Ba danka ta haifa ba? Wane fiffika kuma
a yanzu ta yi maka? Da ita da wannan fadin
ran nata da jin da take yi ita din wata a bace
ka samu ka shimfide ta a shimfidar ka har
kuma sakamakon hakan ya baiyana wa kowa
da kowa tunda ga da nan ka samu a tare da ita
kashedi kawai zamu yi mata da ita da dan
uwanta na su canza hanya kar su rinka
biyowa ta nan balle ka rinka ganinsu kana jin
babu dadi."
Sai ya kalle mu ya yi murmushin karfin
hali ya ce, "A tunaninku da na wasu za ku ga
cewar tunda na samu damar da na dora
Rahina a shimfidata na kuma samu damar

dandanar zumanta shi kenan zance ya kare,
bani da wani gigitaccen kwadayi a kanta to
hakan ya kamata ace al'amarin ya zamo min
sai dai kuma ba hakan ya ke ba a wurina,
aurena da ita ya taradda ni ne kan
matsanancin sOn da na rinka yi mata, a tun
farkon zuwana garin nan maimakon in samu
saukin al'amari sai na zama tamfar dandani
haukaci aka yi min alherin da na samu a tare
da ita kuma ya tilasta zuciyata girmamata duk
da azabtarwar da take yi mata da na tabbatar
da bata da bukatar ci gaba da zaman aure tare
dani to babu abin da ya kamace ni illa yin
nesa da ita, al'amuran ta zan fi mun kyau in
koma ta inda ba zan ji labarin ta ba, ba za ta j1
nawa ba don kar kishi ya debe ni in aikata
abin da ba zai yi dadi ba, tunda nasan nan ba
dadewa ba zata yi dayan biyu, in ma dai ta
koma gidan tsohon mijinta da ta yi amfani da
ni wajen gyara aurensu ko kuma ta yi wani
sabon auren kowanne ta yi a cikin biyun ba
mai dadi ba ne a wurina, ina kuma tabbatar
muku da cewar dole ce kawai zata faba ni da
ku, ina son ku ina jin dadin zama da ku

saboda kuna debe min kewar al'amura masu
yawa, samunku da na yi shi ne ya yi dalilin
zamana a nan na dade har ga shi kuma a
dalilin hakan na samu wani babban alherin da
na dade ina nema shi nc zuriya, don haka
al'ama rin komai muhimmanci ne a wurina,
zan yi sallama da ku a yau tare da rokon
arzikinku kan cewar Rahina ta zama abin
girmamawa a wurinku, a duk lokacin da ku
ka tuna da ni saboda nima ina girmamata, ya
dago ya kalle ni ya ce min, "Wannan umarni
da ya bamu shi ne dalilin zuwana wurinki
don tun safe na tashi da damuwar rashin
ganinshi saboda mas'ala ta same ni wacce da
ya na nan da tuni na tafi wurinshi na gaya
mishi ita ya gaya min abin da zan je in yi, to
bayanan ban kuma san in da zan je in same
shi ba, sai na ji zuciyata ta kuntata kwarai da
abin da ki ka yi mana na sanadin rasa shi da
ki ka yi, don haka nazo ki ba ni kayanki in je
in wanke miki su in goge in kawo miki ko
dama can nine mai yi miki saboda ni dama a
sana'o'in da ya raba mana ni wanki da kuka
ya ce in yi shi kuma nake yi na kuma same ta

a yanda ya gaya min ita cewar sana'ace da
aka raina ta, amma kuma akwai rufin asiri
mai yawa a cikinta, na kuma gani tunda a yau
da ita nake biyan kudin karatun da nake yi
wanda shi ya saman min makarantar ya kuma
dauki nauyin komai na fara karatun nawa
daga nanne ya ce min to ga sana'a in riketa
don in ci gabi da rike kaina, maimakon jiran
sai wanı ya yi min babu mai son yawan
bukatu in dai ba Ubangiji ba ne"
Na zubawa Sirajo ido ina kallon shi cikin
sanyin jiki na rasa me zan ce mishi? Hakuri
zan ba shi kan bashi da ubangidan shi da ya
ce na yi ko kuwa jan bakina kawai zan yi in
yi shiru in je in kwaso wankin da ya zo karba
in ba shi ya tafi? Ban saru ba.
Tsawon lokaci ina cikin tunanin kafin na
bude baki na ce mishi, "ka yi hakuri Sirajo,
yau kam bani da wanki kuma ba ma sai ka
rinka baro wajenka kana zuwa karba da
kanka ba, in suka hadu ni da kaina zan daure
su in bayar a kawo maka, ya ce mun to ya
mike zai fita ya ci karo da bokiti sai kawai ya
sure shi ya fita dashi yana ta jido ruwa yana

ciccika randuna, na ce Sirajo mu masu
tsohuwar rijiya a gida ka wahalar da kanka da
diban ruwa ya ce, "Ai babu komai, ko me
kyan ruwa rijiya ai ina ganin bai yi ya na
famfo ba, ya yi ta jidon ruwan nan sai da ya
cika duk wani abin da ya gani hatta
kwanukan shan gidan sia da ya jera su ya cika
su da ruwa ya rufe sannan ya fita ya tafi ina
kallonshi.
Bayan fitarSurajo.babu abin' da ban tuna
ba na al'amarina da Wada, in ban da umarnin
kyautata mun ya baiwa su Sirajo ko da wane
irin abu ne zai faru tsakanina da su oho.
Sirajo yana fita tamfar jira ake yi ya bar gidan
sai ga wasu yara sun shigo su biyu suna rike
da wata katuwar kwalla mai alamar nauyi,
suka gaishe ni suka ce wai gashi mu kawo
gidan nan in ji wasu mutane a waje." Na tashi
naje na bude kwallar soyaiyan naman rago ne
a dankare a ciki ga dukkan alamu ma ba a
dade da gama soya shi ba, na wuce na nufi
zaure in da aka ce wai mutanen suna tsaye.
Su biyu na tarar suna ganina suka tafi
kasa, suka zazzauna barka da fitowa Anti, an

samu kai lafiya? Na ce lafiya kalau, ina
kallon su kan in ce musu komai sai su ka ce
"Naman rago ne muka kawo miki don ki tada
komada ga ma kai da kafar ragon nan mun
miki gandanshi kuma ya yi laushi sosai, nan
kuma yajin daddawa ne 'a ciki, tunanin da
muka yi na cewar duk inda maigida Wada
yake yau zai radawa danshi suna shi yasa muu
ma muka yi mishi abin da muka ga zamu iya
min nemi Malamai makaranta Alkur'ani sun
karantawa yaron Alkur'ani sun yi mishi
addu'ar Ubangiji ya raya shi ya kuma sa shi
din magajin ubanshi ne, ke kuma muka sai
miki rago muka soye miki shi muka miki
yajin daddawa da ganda muka kawo miki don
mun san ana cewa kNankwason ragon sunan
yaro na mai jego ne, to baya kusa balle a 
kawo miki kwankwason ragon radin sunan,
don haka muka ga bari mu kawo miki ragon
sukutum.
Na yi shiru ina nazari da tunanin zuwa can
sai na ce musu bana son irin wannan abin da
ku ke yi min, bana so kuna shiga cikin
harkata aurena da Wada kuma ba ku ku ka

65


daura min shi ba, ban ga kuma abin da ku ka
hada da shi ba da ku ke nema ku takura min
hada baki suka yi suka ce min mu kuwa mu
muka hada wani abú da shi tunda yan
uwantakar Musulunci ta hada mu ban da haka
ya zo ya shiga harkokin mu ya yi mana abin
da iyayen mu suka kasa yi mana." Daya
yaron ya yi maza ya cire hular sanyin da ke
kanshi, wani saftarcren dinki ya raba kan
nashi gida biyu sai da na ji tsoro, ya maida
hular ya gyara ta sannan ya kalle ni ya ce
min, "Ni da dan sara suka ne har kirari ake yi
min ana kirana tunkiya uwar danyen kai
saboda duk wanda naga dama zan sarawa
takobi, maigida Wada ne ya yi sanadin da na
daina ya bani shawarar shiga makaranta in yi
karatun addini saboda rayuwar da babu
addini a cikinta rayuwar banza ce, ya bani
shawarar kama sana'ar aski da yankan farce
ya kuma bude min shagon ya gyara min shi
ya sanya min kayaiyakin alatu na kiran
kostomomi da kuma na aiki, a tun bara ya yi
min aure yanzu haka ina da yarinya watanta
biyu sunanki ma ya sani na sanya mata da na

samu kai lafiya? Na ce lafiya kalau, ina
kallon su kan in ce musu komai sai suka ce
"Naman rago ne muka kawo miki don ki tada
komada ga ma kai da katar ragon nan mun
miki gandanshi kuma ya yi laushi sosai, nan
kuma yajin daddawa ne a ciki, tunanin da
muka yi na cewar duk inda maigida Wada
yake yau zai radawa danshi suna shi yasa mu
ma muka yi mishi abin da muka ga zamu iya
min nemi Malamai makaranta Alkur'ani sun
karantawa yaron Alkur'ani sun yi mishi
addu'ar Ubangiji ya raya shi ya kuma sa shi
din magajin ubanshi ne, ke kuma muka sai
miki rago muka soye miki shi muka miki
yajin daddawa da ganda muka kawo miki don
mun san ana cewa kwankwason ragon sunan
yaro na mai jego ne, to baya kusa balle a
kawo miki kwankwason ragon radin sunan,
don haka muka ga bari mu kawo miki ragon
sukutum.
Na yi shiru ina nazari da tunanin zuwa can
sai na ce musu bana son irin wannan abin da
ku ke yi min, bana so kuna shiga cikin
harkata aurena da Wada kuma ba ku ku ka

daura min shi ba, ban ga kuma abin da ku ka
hada da shi ba da ku ke nema ku takura min
hada baki suka yi suka ce min mu kuwa mu
muka hada wani abú da shi tunda 'yan
uwantakar Musulunci ta hada mu ban da haka
ya zo ya shiga harkokin mu ya yi mana abin
da iyayen mu suka kasa yi mana." Daya
yaron ya yi maza ya cire hular sanyin da ke
kanshi, wani saftareren dinki ya raba kan
nashi gida biyu sai da na ji tsoro, ya maida
hular ya gyara ta sannan ya kalle ni ya ce
min, "Ni da dan' sara suka ne har kirari ake yi.
min ana kirana tunkiya uwar danyen kai
saboda duk wanda naga dama zan sarawa
takobi, maigida Wada ne ya yi sanadin da na
daina ya bani shawarar shiga makaranta in yi
karatun addini saboda rayuwar da babu
addini a cikinta rayuwar banza ce, ya bani
shawarar kama sana'ar aski da yankan farce
ya kuma bude min shagon ya gyara min shi
ya sanya min kayaiyakin alatu na kiran
kostomomi da kuma na aiki, a tun bara ya yi
min aure yanzu haka ina da yarinya watanta
biyu sunanki ma ya san1 na sanya mata da na

tambaye shi sunan da za a saka mata in ban
da shi meye gamina da ke? Dà har zan saka
wa 'yata sunanki? Ni in ban da kar in yi masa
butulci ma da ban canza sunan ba? Tunda kin
yi dalilin raba mu dashi."Yana maganar yana
fadin eye, eye, yana kuma motsa kafadu
alamar dai shi din ba karamin iskanci ya tata
ba, kamar in tambaye shi dalilin haduwarsu
da Wada sai naja bakina na yi shiru, shi kumma
kamar ya gane hakan sai na ji ya soma cewa.
"Farkon zuwan maigida Wada garin nan ai
ina kan ganiyar amsa sunana ne na tunkiya
uwar danyen kai shagon shayin shi nake
zuwa in ce mishi a hada min indomi guda
uku da kwai hudu a soya min, a kuma miko
min biredi da kofin shayi don bana zuwa sai
na sha wiwi na ji ta yi ta yi min karo ta rarake
ni ta kuma sai ya gama hada mun na ci na yi
gyatsa mai karti sannan na ke mikewa in ce
mishi "To Wada mai biredi na ci na koshi na
yi gyatsa kudinka kuma karfi ya ci daru ya
danne in kuma kana ganin kamar kai din
namiji ne, to ka biyo hanya ka karba." Sai ya
ce min a'a je ka kawai tunkiya na bar maka in

kana bukatar ganin maza zaka gamu da su a
hanya, amma ni ba namiji ba ne don haka
bana bukatar tashin hankalı, neman kudina ya
kawo ni garin nan." Wannan cin bulus din da
na samu a wurinshi, shi ya sanya ni yin
tunanin to bari in rinka zuwa ina karbe mishi
kudin shagon nashi, rannan sai da na ci na
koshi sai na ce mishi miko min na sigari in
kana son zaman lafiya, sai ya kalle ni ya ce
mun, "Haba tunkiya, ka ci kayana ba ka biya
ba sannan in baka na sigari? Ai sai ka karya
min jarin nawa, don haka kawai ka tafi." Na
ce mishi, ba za a tafin ba zaka bani ko sai na
Ci kazanka na soma kurma mishi ashar bai
kula ba yanata kokarin sallamar
kostomominshi.
Wani mutum a wurin ya mike yana bani
hakuri don in kara tsoratar da maigida Wada
sai kawai na kwashe mutumin nan da mari na
kuma yi maza na tuntsurar da teburin shayin
da mutane ke zagaye dashi, maigida Wada ya
fito yana fadin "tunkuya za ka watsa min
mutane ne? Yana yi min tambayar na dago
hannu da nufin danbara mishi naushi sai

kawai ya cafke hannun nawa ya yi mun wani
irin wawan duka a habata, ban sake sanin
halin da nake ciki ba, sai da sanyin asuba ya
buge ni sant:an na tashi na lallaba na tafi
gidanmu, tun daga ranar ban sake zuwa
shagon maigida Wada shan shayi ba, don na
dauka dama tsoro na yake ji, shi yas a yake
bani, to yanzu kuwa tsoron ya gushe don
haka ko naje ba zai bani ba, ina cikin haka
rannan sai ka gamu dashi a harya ina
kokarin 6ace mishi sai ya kwala min kira na
tsaya ya zo ya same ni ya de mun "Yaya
kwana biyu kuma bana ganin ka? Ai dan
wannan abin da a ka yi ba zai hana ka zuwa
kasha shayin ka ba, in kuma ka gama ka yi
gyatsa ka yi bayanin ka babu komai kai dai
kawai ba zan yarda ka taba mutuncin
kostomina ba iyaka kawai kenan."
Da haka maigida Wada ya ja ra'ayina
zuwa gare shi na zama ina jin kunyarshi, ina
kuma girmamashi ta dalilin haka sai ya yi
sanadin alheri mai yawa, to kin yi dalilin
rabuwarmu da shi ke in ban da cewar da ya yi
in mun tuna da shi mu girmama ki ba sai mun

yi sanadin da ku ka saida wannan tsohon
gidan naku ku ka bar unguwar ba? To ya ce
mu girmama mishi ke mun kuma yarda zamu
yi hakan."
Na ce, to na gode." Nasa hannu zan dauki
bokitin yajin daddawan suka yi maza suka
sunkuce kayan suka shiga dashi har cikin
gida, suka ajiye suna hada ido da bokitin
sharar gidan mu suka yl maza suka sure shi
suka tafi suka zubar, suka dawo da bokitin sai
da suka wanke shi sannan suka maida shi
wurin zuba sharar suka ajiye shi suka
kakkabe hannu suka yi min sallama suka tafi,
na zauna ina tunanin Wada, wato shi daj a 
rayuwarshi ya iya mu'amulla da 'yan iska ko
kuma kangararrun yara.
Ban daina bin hanyar shagon Wada saboda
wulakanci ko cin zarafin samarin da ke
taruwa a wurin ba, sai don girmamawar da
ake yi mun din bana sonta sannan a mafi
yawancin lokaci bayan sun girmanma min sai
kuma in ji su suna fadin wai akan wannan
maigida Wada ya bar mu ya tafi, wai dukk
kyawawan matan dake garin nan shi babu

wacce ta yi mishi sai ita, abokin maganar in
bai danganci Wada ba sai ka ji ya ce, kai
itama wannan din mai kyau ce, ai a tsaye take
gata doguwa, ga ta da sura mai kyau, kalan
jikinta ma mai kyau ne, haka nan idanuwanta
hanci ne kawai ba ta da shi, amma har suman
kanta ai mai yawa ne, kuma dubi yanayin
tafiyarta ma, kai dai kawai bai yi dabara ba
da ya tafi da takaicinta, ai da saku kawai ya yi
ku ka sato mishi ita ya samu wani wuri ya
rufe ta yana kulawa da komai nata randa ya ji
ta ishe shi sai kawai a fito da ita taje ta auri
duk wanda taga dama, oho ya riga ya gama
mata aiki ina ce shi kenan? A ce eh kuwa to
ba zai yarda ba wai yana ganin girmanta
alhalin ita din ba ta ga nashi girman ba, don
haka na canza hanya.
Iyaka dai sú biyo ni gida su gaishe ni, su
fita su yi tafiyarsu. Sujaro dai kullum sai ya
zo gidanmu da safe ya yi 'yan share-share in
ban yi sauri na yi wanke-wanke ba sai ya yi
ko a igiya yaga na wanke kayana na shànya
zai kwashe ya je ya goge, haka nan shagon

shayin Wada kullum za su aiko mun da abin
karyawa, na yi-na yi su daina sun ki.
Inna ta dawo gida a dalilin ta dan ji sauki,
an dai ce a kiyayi bacin ranta, kuma kar ta
rinka zuwa bakin wuta ni dai mu'amallata da
ita nesa-nesa ne don wai ina cikin abin da
take gani ran nata ya baci.
Na kai wajen watanni uku da haihuwa,
Inna bata wani samu lafiya ba, zamana da ita
babu dadi, gani cikin kewa bana cikin
natsuwata kullum a cikin tunani nake babu
halin in ga yaro a hannun uwarshi sai in rinka
kwatanta girmanshi da na Abbana tun ma ba
in ji su suna sannin juna ba, Wada kuwa
danne zuciyata nake yi in rinka gaya mata
cewar ba shi ne damuwata ba, bayan kumna
kullum na zauna a daki bani da wani tunani
sai nashi in rinka tuna kalmominshi ina
danganta su da na Kabir Modibbo, ina
gwadawa.
Rannan ina kwance a dakina ni kadai tun
asuba ake zabga ruwa ba a dauke ba har gari
bargo na ke lullube, amma ban daina jin
ya waye, har yanzu wajen karfe tara a cikin

sanyin da nake ji ba, tuna ranar da ruwa ya
tsare Wada a gidanmu ya shigo dakUna da
nufin wai zai fake ruwan ya zauna ya dan
takura kadan ya daga ido ya kalli rufin dakin
kafin ya sake dawo da kallon nashi gare ni,
ya yi tsaki ya ce "Ke dai ba ki da wayo ko na
anini, ki maida kanki bazawara da 
damunannan? Ga ki kuma da ciki abubuwa
biyu da ki ke bukatar kulawar maigida akan
su ya rinka tarairayarki kuna jin dumin juna
amma kin ki, ni ko ba ni da aure Inna hango
damuna ai 'zan nemi wata 'yar bazawara mai
dan fasali in ara in kare yawa, don Inna jure
wa yanayin zafi to bana iya jurewa yanayi
biyu na sanyi da na damuna, gaskiya a
wadannan lokutan hakuri na ba mai yawa ba
ne, na kalle shi na tabe baki na ce mishi kai
kuma abin da ka tasa a gaba ke nan? Ya ce
eh, to ni namiji ne mai lafiya, na kalle shi na
ce, to ba sai ka nuna marasa latiya ba,. ya ce
suna nan ko ba su da yawa dai nasan wani
mai lafiya yana barin matanshi na aure ya
shekara in dai ba ketare iyaka ake yi a can ba,
ai kin a babu lafiya, na bude baki zan yi

magana sai ya yi maza ya ce min, sakarya
kawai wacce bata san ciwon kanta ba, wacce
bata san menene rayuwa ba, wacce saboda
dakikanci ta kasa bude ido ta fahimci abin da
ke kewaye da ita, kulalan idanuwanki basa da
wani amfani don basa hange miki komai gara
na makaho mai basira da su yana cikin
maganar aka yi cida tsawa ta biyo baya na
dan razana saboda karfin ta ya yi maza ya
karanto wasu addu'o'i yana mai kallon kofar
dakin, yan dakiku kadan ruwan ya sake
karuwa ya kalle ni ya ce min kin ga ban ga
alamar ruwan nan zai dauke yanzu ba, ina
bukatar kusantar iyalina in ji dadi na kuma
san itama yanzu tana can tana jirana don
tasan bana fake ruwa a waje gara ya yi mun
duka kan hanyata ta zuwa gida, in naje na
same ta sai ta dumama ni, nasan yanzu a
shirye take zan je in same ta tana kamshi in
kuma ban je ba ma ranta zai baci don na riga
na sabar mata da hakan, tunda dai na yi sa'a
muna son juna ta kuma juri al'amarina bata
gajiya dani, don haka babu wani amfanin
zaman da nake yi a nan, yana fadin hakan ya

yi ficewarshi a cikin ruwan ya yi tafiyarshi ya
barni ni kadai, babu aure tsakanina da shi
amma kishi mai tsanani ne ya murde ni
kwana da kwanaki na yi ina fushi dashi babu
wanda ya san menene dalili.
Ko a yanzu da nake zaman kadaicin nan
Wada mai shayin na tuna na haihu kusan
watanni hudu ga shi yau ana-ruwan sama ko
inda mun daidai na ce mishi ya bari sai a yau
ne aka maida aurenmu me zai faru
tsakaninmu? Oho, ina nan a kwance ban
ankara ba na ji al'amuran jikina duka sun
sauya na yi maza na kankame jikina saboda
bana son abin da ke shirin faruwa dani sai dai
na kasa hana kaina shiga halin da nake tsoron
shigan, gashi na kwanta shiru ina tunanin
menene abin yi? Shekara daya da watanni
kenan tunda aure na da Wada ya mutu, laifin
auren namu ba ni da wata sha'awa mai yawa
saboda na fito ne daga gidan Kabir Modibbo,
na riga na saba da dabi'unshi ban da haka
kuma shi ba mai furta wasu kalamai ba ne da
suka danganci mu'amallar mata da miji.
Amma auren da na yi da Wada na kwana

biyar da mu'amallar da muka yi a lokacin
zaman renon cikin shi da na yi, ya cusa min
wata irin dabia saboda halaiyarshi ta furta
kalamai a kowane lokaci, ko da kuwa tare da
Inna muke ana hira tana kau da jiki zai kawar
da wancan zancen ya sako wani yanzu ke
zamanki a haka ba ya damunki ko? Ya dan
tabe baki ya ce, tausayin ki na ke ji, wancan
mutumin katon banza ne, zama da shi ya cuce
ki, ya nakasa ki, ya kashe miki zuciya, don ya
cire miki sha'awa, ni yaushe zan iya, ai ni ina
isa gari in na yi kwana bakwai ina yawo a
garin naga ya kwanta min nasan zan iya zama
cikinshi in yi wata bakwai to kafin in kafa
runfar sana'ata zan fara duba 'yanmatan da ke
wuce ni don nasan zan yi aure." Na zubawa
Wada ido ina kaHon shi, sai ya yi murmushi
ya ce min "ke dai wasa nake yi miki, ke dai
ina so in fahimtar da ke ne ni din ina son ki
Rahina duk lokacin da na ganki kina zaune
haka kuma bana jin dadi sai in ga kamar a
takure ki ke in ji tausayin ki ya kama ni,
saboda nasan ba kya jin dadi." Yana soma 
fadin haka zan yi maza in daure fuskata in ce

da tausayin kanka ka rinka ji da ya fi maka,
kai da ba za ka iya zama haka kawai ba sai ya
tabe baki ya ce, eh to haka ne kuma kina da
gaskiya.
Irin wadannan hirarrakin da na saba ji a
bakinshi sun lalata ni sun sanya ni a yanzú naa
Zamo mai kewar irin zancen nashi, ban iya
yin sallar azahar ba rannan sai da na sake yin
wanka bayan na safe da na yi saboda in
tsarkake Jikina.
Dare yana yi kuwa na maida kofata na rufe
na kwanta, saboda kallon da na lura Baba
Rahina tana yi min, tun sanda ta ganni da
bokiti zan sake yin wanka ina kwance aa
dakina na yi sa'a da wuri bacci ya dauke ni
ban 6ata lokaci wajen wadansu tunane- 
tunanen ba sai dai abin takaici baccin inawa
bai je ko ina ba, na farka cikin sanyin jiki da
kaduwa, saboda mafarkin da na yi na Wadaa
mai shayi ba sai na tsaya dogon bayani kan
abin da ya faru tsakanina dashi a mafarkin ba,
illa iyaka dai in ce maimaitawa ne na abin da
ya faru tsakanina dashi a daren amarcin da na
yi a gidanshi.

Na shiganga ni Rahina, tawa ta same ni ko
kuma in ce na gamu da gamona, ya ya zan yi
in fita in yi wanka a gidan nan da asuba ba a
ganni ba? Wannan shi ne abin da ya fi
damuna, na mika hannu na dauko wayata na
duba lokaci, karfe daya da rabi ne na dare, na
raya wa zuciyata bari kawai in fita in yi
wanka a lokacin koda kuwa da ruwan sanyi
ne in dai tsarkake jikina, don kar in samu
mas'ala lokacin sallar asuba. A hankali na
debi ruwan sanyi a buta a cikin randa na
shiga ban dakin kenan na fara wankan ina
shisshika saboda kaduwar sanyi sai kawai na
ga hasken toclight a kaina, Baba Rahina ce
take haska ni, ganina kuma a tuben bai sa ta
kawar da hasken touchlight din a kaina ba.
"Ai na ce kina bin maza a ka ki kula
zancena, to ga shi nan yau na kama ki, wato
har cikin gidan dan uwana ki ke kawo
mutanen naki? Yana kwance a kabari ba za ki
bar shi ya zauna lafiya ba?" Tana fadin haka
ta saka kururuwa da iyakacin karfinta, ni kam
na yi maza na daura zanina a kirji na wuce ta
don gudun kar Inna ta fito ta ganni a haka.

Washegari da sassafe sai ga Yaya Buhari
ya iso, na kuma san kiranshi aka yi, ina jin
Yaya Buhari yana salati yana karawa, yayin
da yake sauraron bayanin da ake yi mishi.
Da wani abu ne sabo a ciki ina ce a gidan
rawa a ka ce Amirù ya ganta da tsakar dare
tun tana budurwa? To balle yanzu da ta san
dadin komai, ai ni don dai ina tsoron bacin
ran Maude ne kawai ai tun kwanaki na gane
ba haka nan kawai ta ke zaune ba."
Inna dai sai faman ku ka take yi, tana
fadin ita dai kawai (a roke ni in tafi in bar
mata gidan mijinta in yi nesa da ita ba ta son
gani na, Yaya Buhari ya ce, to ta ta je ina?
bari in je gidan in dawo zan yi magana da
matar gidan in yaso ita din sai ta koma can
don in sa mata ido kafin ta samu miji a daura
mata aure kawai ta tafi tun ba ta sake jawo
mana wata magana ba.".
Baba Rahina ta ce, a to, ku ne ai ku ke
mantawa da ita, amma ni kawai kullum
hankalina da nutsuwata a kanta suke."
Bayan fitar Yaya Buhari daga gida, suna
can suna maganganunsu yayin da ni kuma

nake tunanin ya je neman izini ne wurin
Raihana, shi ya hana shi ta sani a gaba ya ta fi
da ni gidan kamar yanda ya taba yi min a
lokacin da ba ta fi karfin shi ba, na ce kai
Yaya Buhari ma dai shima tashi ta same shi,
ko in ce ya gamu da gamonshi.
Ina cikin zaman tunanin irin damar da
Raihana ta samu a kanshi, ina tambayar kaina
ko me suka yi mishi oho? Sai ga shi ya dawo
tashe da yara a gaba, Baba Rahina ta ce
"Yaya kuma na gan ka da yara haka, dukanku
wijiga-wijiga? Ya ce bari kawai Baba, wai
daga kawai na ce mata Rahina za ta koma can
gidan da zama shi ne ta yi ya ji ta tafi ta bar
min yaran, yanzu zan yi sauri ne in bi ta can
gidan nasu don kar taje ta kulla min sharri."
Baba ta ce, ai gara ka yi sauri ka tafi tunda
dai kai ne mara gaskiya ai tana zaman
zamanta ka je ka tsokane ta wa zai yarda haka
kawai a dauki fitina aje a kai mishi? Da sauri
Yaya Buhari ya fita ya bar gidan ya tafi bikon
matarshi da ta ce ba za ta zauna da ni ba.
A zuciyata na ce, tirkashi, lalle zama bai
same ni ba, tilas in mike in san abin da nake

ciki, tunda dai ko wurin zama bani da shi,
Inna ta ce burinta kawai shi ne in bar mata
gida, gidan Yaya Buharin da nake gadara
dashi matarshi ta yi yaji a kaina, shi kuma ya
tafi bikonta kenan ita ya zaba ba ni ba, na
debi 'yan zannuwana biyu na zuba su a cikin
Jakata na kuma debi kudi masu auki na faki
idon su na yi ficewata na bar musu gidan,
gidan su Surajo na nufa can naje na same shi*
don ba zan iya jiran zuwan nashi ba har ya yi
Sammako ya gama wankin shi shanya yake ta
yi yana ganina ya tare ni cikin murna ya kaini
gaban 1yayenshi muka gaisa sannan muka
sake fitowa waje ina yi mishi tambaya ni
Surajo in saka wani aiki kayi min mana, ya yi
maza ya ce, sa ni mana Anti, ko wane iri ne ai
zan yi miki, na dan kalle shi cikin natsuwa na
dan kawar da kunyar da ke tsakaninmu na ce,
mishi Wada mai shayi na ke so ka tambayo
wurin matarshi ita tunda sun dade tare kuma
yana aurenta ya tafi ina ganin ai ba zata rasa
sanin wani abu game da shi ba."
Ya dan kalle ni cikin girmamawa da
natsuwa katin ya ce, kamar me kenan? Na ce

ina son sanin gurin shi da kuma sanin shi din
wanene? Ya kalle ni ya dan yi murmushi ya
ce, ai ina ganin kamar za ki iya finta sanin
wadannan al'amuran domin dai shi Mallam
aiu mutum ne mai zurfin ciki ne kwarai, in
ban da kwanaki uku kafin barin shi kasar nan
ai ban san komai game da shi ba, sannan ita
wannan mata tashi ni a yanzu ko a hanya na
ganta ai sauri nake yi in canza hanyar ba na
yarda ta ganni balle har ace kuma in je
gabanta da maganarshi, kin san ni Mallam
Wada ya aika da takardar sakin aurenta da
dukiyar da ya bani in kai mata, wai ta ci
abinci  da su kafin ta samu wani mijin ta yi
aure, a wautata ganin yawan kudin da ya
bayar din sai na yi zaton baza ta damu da
sakin ba, don haka da na cika umarnin da ya
ba ni na cewar kar in kai mata sai na tabbatar
ya tafi, yana tafiyar sai na nufi gidan kai
tsaye babu wani damuwa naje na kai mata na
kuma yi mata bayanin da ya yi min, tana jin
bayanin ta kama wani irin kuka mai tsananin
gaske a gabana a firgice na tsuguna gabanta
ina ta faman bata hakuri, ban ankara ba kawai

sai na ji hannayenta bisa wuyana ta shake ni
da iyakacin karfinta, tana fadin, kai ne
Jakadan sakin aure ko? To ai gara kawai in
kashe ka don ba ka da wani amfani tunda ba
ka iya hada aurcn ba, sai dai kashe shi, da
kyar na iya kwatar kaina daga gare ta, na
yiwo waje da gudu don haka yanzu ko a
hanya ba na yarda mu hadu na kalli Surajo na
yi murmushi na ce son shi take yi ne haka?
Ya kalle ni ce "Anti kenan." Na ce to ya taba
gaya maka kasarsu da garinsu da sunan
iyayenshi? Surajo ya gyada kai nuna alamar
a'a, sannan ya ci gaba da cewa, na dai san ya
aike ni na karbo mishi takardar shiga kasa a
Sudan Embasy, ni na yi mishi wannan zirga-
zirgan don ya yi amfani da passport ne wanda
ya batar da kamanninshi ya yi shigar mata
haka nan ni na taimake shi ya tafi da yaron
don..."
Ban saurari don me zai ce ba, na soma yi
mishi magana sama-sama, na ce to yanzu ka
kyauta/ Yanzu hakan da ka yi wani abin
arziki ka yi da har ka ke iya gaya min? Ko ba
komai ni da kai ai yan uwa ne, tunda

83


iyayenmu makwabta ne an haife mu mun taso
tare shi ne za ka taimaki bako ya tafi mun da.
dana? Dan jaririn da na haifa."
Ya sassauta murya ya ce, To ki yi hakuri
Anti, na yi kuskure sai dai ina so in tabbatar
miki da cewar zan iya yin kuskuren da ya fi
wannan tsanani in da Mallanm Wada zai ba ni
umarnin aikata shi."
Na tsaya ina kallon Sirajo cikin zuciyata
tunani nake yi yanda a ka yi Wada ya mallaki
zuciyar wadannan tsofaffin 'yan iskan yaran
suka zamo babu abin da suke so da bin
umarninshi kamar shi kuma hakan wai har a
bayan i nshi Sirajo sai faman bani hakuri ya
ke yi kan taimakawan da ya yi aka tafi mun
da yaro sai dai kuma yana fadin ba wai ya yi
nadamar hakan ba ne, tunda umarnin Mallam
Wada ya cika.
Ni kam ba tatashi nake yi ba, tunanin
al'amarina nake y1, fitowa na yi gida da
niyyar tafiya neman jaririna da kuma Wada
mai shayi, tunda na gane a gidanmu a yau ba
ni da wurin zama, to amma kuma ina zan
dosa? Wada ya ce ya baro kasar su a dalilin

Juyin mulkin da bai yi nasara ba a yanzu
Sirajo ya gaya min cewar shi ne ya yi mishi
takardar shiga kasar Sudan, to yaushe ne a ka
yi yunkurin juyin mulki a kasar Sudan?
Wannan ita.ce tambayar da ta zo raina, Sudan
ne kasar su ko kuwa zai bata da sawu ne
kawai ya shiga Sudan daga can kuma ya nufi
wata kasar kuma? Ina kaiwa nan sai na gane
shi din Wada irin mutanen nanne masu cewva
za su yi gabas su nufi yamma, ko arcwa don
haka tafiya nemanshi ba karamin al'amari ba
ne, gara in tsaya in kara shiri tukuna, in yi
bincike kan kasashenmu na Afrika in ji ta in
da na ji labarin juy in mulki to ta can zan nufa,
neman shi ba ta kasar Sudan ba, to yanzu ina
zan nufa ke nan ko kuwa gida zan koma in
saurari hukuncin karshe da za a zartar min a
kan zaman gida ko barin shi? Ban kai ga
karshen tunanin ba sai ga wani yaron kuša da
gidanmu ya zo wucewa.
"Anti Rahina." Na ce na'am Tanimu yaya
dai? Ya ce lafiya Innarku ce dai.... ." Gabana
ya yi mummunar faduwa da sauri na ce
mishi, ta yi me? Ya ce na ga an kawo mota an

tafi da ita asibiti, wai jikinta ya tashi, da gudu
na nufi asibitin da dama ta kwanta na kuwa yi
sa'a can din aka kai ta, jinintane ya sake tashi
har tana sumå a dalilin tashin hankalin da ta
gamu dashi na farat daya,  na ce na shiganga
ni Rahina, na gamu da gamo na komai dai ni
ce sanadinshi, tunda dai na san 6acin ran bai
wuce na an ganni ina wankan da aka yi zaton
wani abu na yi ba.
Muka koma zaman asibiti don wannan
karon nima na ki yarda in rinká zaman gida a
asibitin nake wuni in kwana sai dai in zo gida
don in dan yi wani abinda ba a rasa ba, to
wai a zaman namu na asibiti Anti Raihana ce
a tsaye a gun Inna ita kuma Baba Rahina tana
karbar baki masu zuwa gaida Inna, kowanne
lokaci ka kalle ta hannunta yana digar maiko
saboda duk kwanon da aka kawo sai ta bude
shi ta ci abin da ke samunshi, suna hira suna
ba da labari yayin dà ni kuma nake gefe babu
mai mu'amalla da ni a dalilin wai ni ce
sanadin ciwon nata, tun farko ga shi kuma na
sake yin dalilin tashin shi.

Shi kuwa Yaya Buhari irin cin zarafin da
ya yi mun bai misaltuwa, na yi iyakacin
kokarina don in fahimtar da shi ba fa wani
abu na yi ba, mafarki na yi. Sai kawai ya
kalle ni ya ce min kar ki maida ni dan iska
mana, ba a gidan rawa Amiru ya ganki ba ne?
Na ce a can ne, ya ce "to ba cikin shege ki ka
yi ba sanda aka daura miki wancan auren? Na
yi maza na ce mishi, shi nc, ya ce to shi ne
yanzu za ki ce min mafarki ki ka yi ki ke
wanka? Don kin raina ni za ki maida ni yaro
dan karami? Na kalle shi na ce, "To ban raina
ka ba yaya Buhari, ban kuma maida kai yaro
dan karami ba, abin da ku ke zaton shi na yi
sanda nake yarinya 'yar karama na yi ne? Ai
na kawo lokacin yi ne yasa na ke yi? Ina
fadin haka yasa hannu ya yanke ni da mari,
har sau biyu ban motsa ba ina tsaye ina kallon
shi, illa iyaka dai bayan tafiyarshi na yi kuka
ba kuma don marin da ya yi min din ne yana
sani kukan ba, illa bakin ciki da takaicin wai
shi din ba zai iya yarda ni ba balle har ya iya
amincewa da abin da zan gaya mishi, shima
ya yarda lalacewata ta kai har yanda zan iya

shigo da namijin da bai halatta a gare ni ba
har cikin gidan ubana.
Ina zaune ina kallon abin da ke faruwa a
asibitin daga Anti Raihana zuwa Baba Rahina
dai kula da Inna suke yi suna kuma kula da
kansu, don rige-rigen karbar kudi suke yi
yayin da yaya Buhari ke ta faman daukan
nauyin hidimar gaba daya.
An sallamo Inna mun dawo gida da kwana
daya ta zartar mun da hukuncin yin nesa da
ita ba zai yiwo ta yi ta zama dani ina cutar da
ita ba, ba ciwon da na yi mata sanadin
kamuwa da shi ne mas'ala ba, a'a ina cutar ta
ne ta hanyar yin abin da bai dace ba ina
zubarwa mijinta da mutuncin da ya rayu a
cikin shi na kuma hana shi zaman natsuwa a
makwancinshi bayan shi ya rayu ne cikin
tsantsa ne, Yaya Buhari bai karbi jawabina ba
balle Inna don haka ban tsaya neman kare
kaina ba na yi maza na fita na bar gidan
tashar mota na nufa, sai dai ban san inda zan
nufa ba ko motar Sudan din za ni in tafi? Ban
sani ba ina zaune cikin taxi da zai kai ni
tashar ina tunanin gidan Kabir Modibbo da

mutanen gidan da yanda naje gidan har sau
biyu masu gadin gidan ba su barin na shiga
ba bisa cewar wai maigidan shi da iyalinshi
duka ba sa nan, ban tsaya na yi doguwar
tambaya ba saboda sudin sabbin diba ne ba
lokacin zamana a gidan ne suka yi aiki ba
sannan ina tsoron kar su tabbatar min da
cewar wai Modibbo ya tafi da Lari da
ya'yanshi ne shi yasa ban tsananta tambaya,
ba, don kar su gaya min abin da zai dame ni.
Na isa tasha na ji ana fadin Sokoto,
Katsina, Zamfara, ina za ki Hajiya? Wani can
ya taso yana fadin a'a wannan tau ta birnin
kebbi za ta zo ki shiga mu tashi ciko na
sauran mutum daya, jin haka da kuma sanin
da na yi birnin Kebbi tafi su duka nisa har ma
nasan tana iyaka sosai da Nijar gashi kuma an
ce saura mutum daya, motar ta cika na yi.
maza na shige cikinta don kar wani ya zo ya
riga ni shiga su tafi su barni a tsaye, nan da
nan aka shiga karbar kudin fasinjan tunda ga
nan nasan tafiyar ba karama ba ce.
Kan ka ce meye wannan? Sai ga mu muna
fita daga tashar ina jin abokan zamana suna

fadin to nan da awa goma dai in tafiyar ta yi
kyau zamu isa birnin Kcbbi, maganar suke yi
suna kallon agogon hannunsu, yayin da suka
ci gaba da tattaunawa tsakaninsu su da suka
sán in da muka dosa din ni kam hirar suke yi
ina sauraronsu can cikin zuciyata kuwa
murna nake yi ina fadin zan yi nesa da su
Inna da su Yaya Buhari ba za su sake jin
duriya ta ba sai sun yi nema sun gaji nan da
nan na samu kaina da tambayar kaina anya za
su neme ni ma kuwa? Hawaye suka yi nufin
zubowa don tausayin kaina na yi maza na
hana su zubowan saboda kar mutanen da
nake tare da su su gane, mas'ala ce dani don
haka na yi maza na maiya ce na yi zamana
cikin natsuwa ina sauraron hirarkin nasu a
irin maganganun da suke ji ne na fahimci ita
birnin Kcbbi, tana can ne cikin jihohin da
suke arewa maso yamman kasar mu Nigeria.
Tafiya ake yi ana hira har aka ji an gaji da
hirar aka yi shiru, tun ba a saba da juna ba har
aka yi sabo mai karfi, an yi tafiya mai
tsananin nisa tun ana tafiya ana fadin sunayen
garuruwa ina ji wani wuri kuma ina gani a

rubuce tunda ni dama ba sanin hanya na yi ba
har kowa ya gani ya ja linzamin bakinshi ya
tsuke, tun ina kallon kan hanya ina rarraba
idanuwa har na gaji na koma gyangyadi,
bude ido kawai na yi a daidai lokacin da
motarmu ke kokarin tsayawa a cikin wani
daji mai wadansu irin dogayen bishiyoyi da
rakuma suna mika bakunansu suna ci ashe
wai wata mata ce ta ce tana bukatar yin fitsari
aka tsaya mata, kusan duk wani dake cikin
motar sai da ya fita aka barni ina zaune ina
tunani cikin raina yanda za ayi mace ta bude
baki a cikin maza ta ce musu wai a tsaya
mata za ta yi fitsari.
An dawo a ka zazzauna shima direba ya
dawo daga na shi taba ruwan, ya mika jarkar
shi ya ajiye yarufe kan motar shi da ya bude
yasha iska, ya karkade hannunshi da tsunma
ya goge su alamar dai tsabtace da shi sannan
ya gama kintsin ya shiga ya zauna da nufin
tayar da motar don ci gaba da tafiyar tamu,
sai dai kuma hakan bai yiwu ba don juyin
duniya aka yi motar nan ta tashi ta ce bata san

labarin ba, tamfar dai ba a kanta muka iso
wannan dajin ba.
"Ku dan dafa min ita." Cikin sauri maza
suka fito suka kama turi, şuka yi har su ka
gaji ba ta dauka ba, a'a menene haka? Suka
fito suka taimaki direba suka yi duk tabe-
taben da za su yi bai yiwu ba, can wani daga
cikin mutanen da ke taimakon direba ya ce,
"kai direba dan miko min ringsperner in
kwance nan wurin mu gani." Direban ya ce
"Kash! ai ba ni da ita, tawa ta bata ina jin
kuma wani ne ya karbi aronta bai dawo min
da ita ba, sai dai ko mu tari motocin da ke
wucewa kan hanya ko za mu yi dace wani ya
tsaya ya bamu aronta."
Nan da nan hargowa ta tashi a tsakaninsu,
"yaya za ayi kana tafiya mai nisa irin wannan,
amma ba zaka hada komai na gyaran motarka
ba? Yanzu wa zai tsaya mana a cikin wannan
kungurmin dajin yana bamu aron
ringsperner." Wani daga cikin su ya ga
hayaniyar ba za ta fisshesu ba ya ce, " Jama'á
dare fa in ya yi mana a dajin nan lamarin ba
zai yi mana dadi ba, da barin maganar nan

muka yi muka nufi bakin hanya muka kama
tare motocin ko zamu yi dace wani ya tsaya
ya taimake mu."
Da sauri suka nufi bakin hanyar kowace
mota suka hango sai ka ga suka sa hannu
suna fadin wait! wait!! ni dai ina zaune
hankalina a kwancé yake cikin zuciyata fadi
nake yi ku ne masu sauri tunda ku ke da
wurin zuwa, amma ni da ban san inda na dosa
ba ai duk lokacin da aka isa daidai ne a
wurina, muddin dai lafiya a ka sauka.
Hankalina bai soma tashi ba sai da na ga
yamma ta soma yi kar dai fa dare ya yi mana
a cikin dajin nan, gaba daya kowa
hankalinshi a tashe yake direba kuwa yasha
zagi shi da motarshi, har sun gaji tun yana
rama musu har ya gaji ya karbi kashedin da
aka yi mishi, yaja bakinshi ya yi shiru, don
gudun kar a nada mishi ta jakkai.
Ana cikin haka ne wata katuwar mota ta
iso gingimari a ka tsaida ita, cikin dace suka
tsaya taimako muke so ka yi mana dan uwa
SO muke ka taimaka a daure motar nan jikin
taka ka fitar mana da ita zuwa gari na gaba

kaga da akwai mata da yara kanana cikin
tafiyar tamu."
Direban gingimari ya ce, "Tó ba matsala,
in dai ba wanda rashin igiya zai kawo ba da
sauri direban motarmu ya fito da igiya aka
daure jikin motocin aka soma jan mu,
mutanen cikin mota kuwa suka ce da wa aka
hada su ba da shi ba? Wato kai dama kasan
motarka akwala ce shi yasa ka ke yawo da
igiya a boye don duk inda ta mutu maka a
daure ta a ja ka? Ina dalilin da kuna sane da
motocinku ba masu kyau ba ne ku ke sanya
su a irin wadannan dogayen hanyoyin, kuna
wahalar da bayin Allah."
Hankalina bai kara tashi ba sai da na ga
har karfe tara da rabi na dare muna kan
hanya, muna tafiya hakan ya sani shaidawa
abokiyar zamana da muke 'yar magana da ita
har ma nake taya ta rike 'ya'yanta cewar ni
din bakuwa ce ban taba zuwa birnin, kebbi
ba, don ko zan yi dace ta ce min to ai sai
muje gidanta mu kwana, in yaso gari in ya
waye sai in wuce, tana jin na fadi haka ta
sake kallona nan da nan kuma ta tsuke fuska

tana fadin, saukar bako ga wannan zamani?
Wuya ne da shi tunda ko kwanaki ga redio
najji labari cewa Limamin wani gari ya sauki
bakuwa tat gudu mai da diya nai, na ce haka
ne ba a wani dade ba sai ta yi hikima zare
'yarta daga kan cinyata, nima na ce a sauka
lafiya, na huta ai ban san kina iya hada su su
duka uku a kan ta ki ciyar ke kadai ba shi
yasa na taya ki wahalar su.
Wajen sha daya da rabi na dare muka
sauka a gari Kcbbi ban san wani ya saurari
hirar mu da matar nan ba, sai a lokacin na ji
mutumin da ke gefenmu ya ce mun "'yarinya
na ji kamar kina ambaton bakunta a tare da
ke ko?" Na yi maza na ce mishi, eh, ya ce to
in kina iyawa biyo ni muje gidana ki kwana
cikin iyalina, na ce mishi to, don kuwa bin shi
din na ji kamar ya fi min kwana cikin tasha,
kwanciyar hankali.
A gidan nashi matarshi ta karbe ni hannu
bibiyu, na kwana tare da ita gari ya waye ta
bani abin karyawa da ruwan wanka gidan su
dan madaidaici mai kyau ga tsabta na ji
kamar dai in ce musu su barni nan kawai in yi

zamana, in rinka taimaka mata da dan wanke-
wanke, saboda ba ni da tabbas kan za su
yarda da bukatar tawa yasa ban furta mata ba,
tunda ga abin da makwabciyata ta cikin mota
jiya ta soma gaya min, Liman ya sauki
bakuwa a gidanshi ta sace mishi da na sake
jinjina al'amarin tare da tunanin bakuwa da
bata kyauta ba, tunda ta rasa wurin yin sata
sai a gidan Liman.
"Har kin shirya da wuri haka? Ina ki ka
dosa?" Matar shi ce ta yi min tambayar, na yi
maza na tuna sunayen garuruwan da na ji ana
ta ambata a hanya jiya na tuna da guda daya
na yi maza na ce mata "ai Kamba za ni." Ta
yi maza ta rike baki ta ce "hoda! ai ko dai
kina da sauran tafiya." Cikin zuciyata na ce,
"ko ina ne kamban? Oho, ina jin ta tana
gayawa mijinta in da za ni, ya ce to in fito mu
ka yi sallama da ita ya taso ni a gaba ina
kalle-kallen garin Kebbi hanyoyinsu da
yanayin gine-ginensu da suka bani sha'awa
har muka iso tasha, Kamba ne ko Wahra ko
Illelan wawure, ko illelan...bai bar shi ya
karasa ba ya ce mishi kai raba mu da zance

kanbana, ya ce to biyo ni muka nufi w n
mota mutumin nan ya biya na yi mishi godiya
muka yi sallama ya tafi ya barni nan ina ta
tunani, to Kanba wurin wa na dosa? Me ya
hana in yi zamana kawai a birnin Kebbi yanda 
ga shi garin ya ba ni sha'awa?
Da kyar motar nan ta cika sai da maka yi
fiye da awa biyu muna zaune a ciki tukuna
sannan muka samu muka fito daga cikin
tasha, bayan an cika mu irin cikawan da ba
zai kwatantu ba.
Muna tafiya ina sauraron hirar fasinjojin
da muke tare a hakan na fahimci garin
Kamba can yake kan iyaka da kasar Nijar,
zuciyata na ce in ta dauro sai in kara yin gaba
in shiga Nijar kaga na kara yin kusa kenan da
Sudan, na yi maza na tuna ashe nan 1nda na
dosa kara yin nesa da Sudan nake yi tunda na
taba ji ana cewa ana bi ta cikin Nijar ne a tafi
Kotono, Togo, Lome, lokacin ne na gane
wautar da na yi da ban nufi Maiduguri ba,
tunda ta can aka ce Sudan din ta ke, ana
tafiya ina tuna Lari da ya;yana da tsohon
mijina Kabir Modibbo da aka ce wai sun

dade da barin kasa, wato Kabir yana iya fita
da wata mace suje Turai su zauna tare amma
ni ya barni washangare a gidanshi sai in ya
kure jaruntaka ya fita dani tafiyar da bata
wuce ta sati biyu ba, Kabir dina na tuna
yanda Larin take kiranshi nan take na ji kishi
ya kama ni randa duk na gamu da Lari ban
san abin da zai auku a tsakaninmu ba,
watakila dai da zan samu yanda nake so to da
yaga ta zan yi gida biyu kowa ya huta.
Ina tunanin zuciyata ina kuma jin hirar
masu hira a haka sai na fahimci al'amura biyu
farko dai garin yana kusa da babban teku, don
haka akwai masunta a cikin shi, haka nan
garin yana kusa da wani daji, don haka nan
ma da akwai maharba a cikin zuci yata ina ta
faman canki-canki in naje ina zan dosa? Na
dai yanke wa kaina shawarar duk wanda na
fara shiga gidanshi to nan zan zauna tsakanin
gidan masunta da na maharba.
Muna sauka a tasha muka firfito bakin
hanya ina dan kalle-kallena, ban dai yarda na
nuna kaina cewa ban san ko ina ba saboda
hirar da na ji mutanen cikin motar na yi, cewa

harkar yau din nan ai ba ka nuna kanka a
wuri ka tonawa kanka asiri ka ce kai bako ne,
don haka nima na yi maza na wastsake na
maida kaina tamfar 'yar gari na daina dari-
darin bakunta ina fitowa bakin titi idona ya
hango min wani mutum rataye da baka da
kori ga hularshi ta saki a kan shi yana tafiya
da gudu na nufi wurinshi sai da na gaishe shi
cikin ladabi sannan na ce mishi "gisan sarkin
harbi na ke nema." Ya kalle ni ya ce, yo ke
kuwa assha gidan Sarkin baka ko gidan
sarkin maharba, wanne ki ke bida? Na dan yi
tunani katin na ce mishi Sarkin baka nake
nema, ya ce to biyo ni don kin same shi ban
gane abin da yake nufi ba, sai da muka isa
wani gida na ga ya wuce cikin gidan kai tsaye
ya ce min biyo ni na b1shi muka shiga na
tarar da matarshi da yara biyu sai ya kalle ni
ya ce min yarınya ni as sarkin baka, me ki ke
bida garc ni?
Kan in ce mishi komai matar shi ta yi mazata
 gabatar min da abinci mai matukar dadi,
na ci sai da na koshi nasha ruwa sai daga
baya na gane ba komai yasa na ji dadin

naman nan ya yi min daban da wanda na saba
ci ba sai don naman farauta ne, cikin zuciyata
na ce ashe dai naman farauta dadi ne dashi?
Sai da muka gaisa sosai cikin kwanciyar 
hankali saboda irin tarbar da suka yi min
tamfar dai sun taba sanina, da aka natsa sai na
ce mishi mahaifiyata ce ta kore ni ga gida
saboda an hada ni da ita, shi yasa na taho nan
zan zauna tare da su zan rinka taya su
hidimar gida, ya kalle ni cikin natsuwa ya ce
mahaifiya ki ke magana ko kuwa dai
mahaifi? Na ce mishi a'a mahaifiya ai ni
mahaifina ya dãde da rasuwa tun ina yarınya
yar karama, ya sake zuba min ido yana
kallona zuwa can sai ya ce min, to gaskiya
dai lamarinki da ban mamaki cikin shi ashe
har itama mahaifiya a kan samu sabani da ita
har ta kai ga kora? Kai ina jin ke dai kam da
shedana cikin sha'aninki, yaushe kike fadin
irin wanga batu sannan ki ce kina zama dani?
Ail bai yiwuwa kin kuwa san darajar uwa? Ai
karo tsakanin kwari da dutse bai yiwu, don
haka maza rufawa kan ki asiri ki koma

rokonta gafara, sannan in kina sake fitowa
Kya fito bayan kin dauko sa'a daga gare ta.
Kwana biyun da suka amince in yi a gidan
su don hutawa kafin in juya kullum nasiha
suke yi min shi da matarshi darajar iyaye
suke gaya min musamman kuma uwa, kin
taba ganin wanda ya yi wasa da ita ya gama
da rayuwa lafiya? Tambayar da ya ke ta yi
min ke nan tunda ba amsa na ke ba shi ba sai
ya bai wa kan nashi amsa, da cewar ina? Ai
bai zuwa ko ina take juya mishi baya don
haka maza koma ki nemo albarkarta kar ki
bata rawar ki da tsalle, in ce mishi to ba don
ina son hakan ba.
Rannan ya sallame ni da tsarabar
busasshen nama mai yawa, ya taso ni a gaba
ya kawo ni tasha ya sa ni a mota mai zuwa
birnin Kebbi, yana ta jaddada min maza
koma gaban mahaifiyarki ki roke ta gafara
kin ji yarinya? In har ta gafarta miki ki dawo
ni zan ba ki wurin zama in kuma yi miki
rikon diya."
Na ce to, na gode sai dai cikin zuciyata
fadi na ke yi to me na yi wa Inna da zan

koma gabanta neman gafara? Ita ta cika
tsanani ne kawai da takura kuma a lokacin da
zata yi ba sai a yanzu da girmanka da komai
ni wani garin kawai zan nufa ba zan koma
wani neman gafara ba, har muka tashi daga
tashar nan mutumin yana jikin motar nan
nasiha yake yi min kan iyaye tare da jaddada
fadin musamman uwa, hankali da ita kin ji1?
Tun ina amsawa har na gaji da jin zancen
nashi na kosa motar ta tashi mu tafi." Tana
tashi ya kama daga mun hannu nima ina daga
mishi har muka yi nisa muka bacewa juna.
Muna tafiya a mota wasu samari guda
biyu suna wata hira mai abin mamaki, na
wata sabuwar mahaukaciya da ta shigo birnin
Kebbi mai hana mutane jin tausayinta kana
nufarta da nufin yi mata alheri zata fara gaya
maka wuce abinka kayi tafiyarka ni din ba
abin tausayi ba ce sai kuma ta soma rattabo
maka abin da ta yi.
Gaba daya hankalin mutane ya tafi kan
wannan hirar kowa na fadin albarkacin
bakinshi kan mahaukaciyar nan har muka isa
ba a daina tattaunawar ba.

Mun iso gari zamu yi kwanar shataletalen
da zamu isa tasha sai na hango wani abin
mamaki, yara ne suka rufarwa wata mata da
duka kuma babu wanda ya kula da abin da
suke yi, da sauri na ce wa direba a sauke ni a
nan, to don me ba ki yi magana tun a baya?
yaron motar ya tambaye ni ban tanka mishi
ba, ana sauke ni na juya da gudu wurin da na
hango wancan abin mamaki, kai! kai! kai! ku
bari, ya ya ku ke dukan babba ku ba ku da
tarbiya ne, ba ku san na gaba da ku ba? Suka
tsaitsaya cikin haki suna kallona alamar sun
dade suna dukan nata, suka zuba min ido
suna kallona.
"Anti wannan ai in ba ki yi hankali ba
kema sai kin taya mu dukanta, in ki ka ji
maganarta, ina ce cewa aka yi mu girmama
iyaye musamman uwar da ta haife mu?" Na
yi maza na ce musu "Eh." Suka ce "To tsaya
ki ji abin da ita take cewa ta yi wa tata uwar."
Muka maida hankulanmu gare ta a daidai
lokacin da ta gama gyara zama kan wani
dutse tana zaman sai na ji ta soma magana
kamar haka.

"Wai nan da ake kallonta ita din ba
karamar ja'ira ba ce, ba kuma mutunci ne da
ita ba, sannan duk wani shakiyanci da aka san
mutane suna yi, to ita ma ta yagi rabonta a
ciki, ta yi 'yar dariya kafin ta sosa keyarta ta
ciro kwarkwata ta kashe da 'yan yatsunta
sannan ta ce, aure dai wanda ta yi sanadin shi
ta kashe shi ko ta yi nasarar hana daurashi
suna da yawa." Yara suka kalle ni suka ce
"kin soma jin ta ko? Kin soma jin ta ko? Na
yi maza na ce musu kai ku yi min shiru a
daidai lokacin da na jiwo ta tana cewa, "Duk
wadannan abubuwa da ta lissafo ba su ne
suka maida ita haka ba, illa alhakin uwa." Ta
yi maza ta rike baki nuna alamar mamaki
tana fadin "alhaklin uwa." ta kara jinjina kai
don kara girmama al'amarin ta ce, uhun
Mama bata kwashe da kyau da ita ba ta ji jiki
don sanda ta ce ita din takan nishadu ta nada
mata dukan tsiya saboda sace-sacen da take
yi mata da kuma ta samu sa'a ta wabto wata
dukiya a gidan mijinta ta kawo ta boye mama
ta mata sata mai gaba daya itama sai ta yi
mata hukunci mai gaba daya ta cakota ta faki

idon yan abun uban kannen ubanta da ke
gidan ta tsunbulata cikin wawakekekiyar
rijiyar da ke gidan su tana fadin hakan ta
kwashc da wata irin mahaukaciyar dariya.
Yara kuwa suka taso da gudu suka sake
rufe ta da duka suna fadin "Yar jakar uba,
tsunbula uwar taki a rijiya ki ke wa dariya za
kuwa ki gani, ai ligi-ligi zamu yi miki kafin
mu ja ki kema mu je mu tsunbula ki a wancan
rijiyar ta bayan gari don mu rama mata abin
da ki ka yi mata."
Ganin da na yi tamfar za su kasheta, yasa
na ruga da gudu na kama jawo su ina dago su
daga rufan mata da suka yi su kuwa sai fadi
suke yi, "ai in bata gaj1 ba mu ma ba za mu
gaji ba, sau goma ta ce ta bugi uwarta sau
goma za mu rama mata muna ganin rijiya
kuma zamu ja ta mu tsunbulata a ciki mu
sake ramawa uwartata." Na ja yaran nan a
kan matar nan har na ga ji ban yi nasara ba,
sai wata dabara ta fado min, na cę musu kai
ku bar dukan nan haka ku je kawai ku duba
rijiya a nan kusa sai kawai mu ja ta muje mu
tsunbulata a ciki kowa ya huta." Suka ce to,

da sauri suka watse suka tafi neman rijiyar da
za su tsunbula ta.
Suna tafiya ta taso ta sake zama kan
dutsen nan sai kawai ta sake buda baki wai
zata sake maimaita wannan bayanın nata, na
dago kai na zuba mata ido cikin zuciyuata
tambayar kaina nake yi, wannan wacce irinn
musiba ce? Idanuwanmu suna haduwa na kife
a kasa saboda tsananin razanar da na yi,
fuskar Lari na gani a tare da ita, ina kwancen
nan a kasa cikin tsananin tsoro da kaduwa
waiyo ni Rahina me na ke shirin gani yau?
Na dan yi karfin hali na sake bude idanuwana
a hankali na sake dora mata su don in
tabbatar Lari ce, ita ce mai wannan haukar,
Rafafuwanta sunyi subutu-subutu har suna
tsagewa saboda tsananin kumburi, alamar dai
kafarta ta tako tazo har garin nan.
Ina daga kwancen sai mui-mui da baki
nake yi, wai ina kokarin tunano addu'o'in da
zan karanta mata na kasa tuna komai, don
dama ni ba ma'abociyar karanta addu'o'in ba
ce, maimakon addu'a sai na ji zuciyata tana
tuna min mu'amallar Lari da mahaifiyarta da

106

duk wani wanda ya dangance ta, wanda dai
yake nufin mu'amallar ta dashi bin umarni ne
to bai kwashe kalau da ita ba, ai kam uwarki
bata ji dadinki ba Lari, ina fadin hakan na ji
zuciyata ta tambaye ni, to ke fa? Ke ta ki
uwar ta ji dadinki? Zumbur na tashi na zauna
da naga na kasa baiwa kaina amsar na tuna
abin da ya fito dani daga gida da sabanin da
ni da kaina na ce wa sarkin baka mun samu ni
da ita da tambayar da ya yi min na cewar
dama kwai da dutse suna karo ne? Ai ban san
lokacin da na kurma ihu ba, sa'a ta kawai
mutane ba su juwo ni ba da sun ce mahaukata
biyu ne suka hadu, na mike tsaye cikin sauri
da nufin tafiya in bai wa Inna hakuri, cikin
gaggawa sai kuma na tuna ashe ba'a garinmu
nake ba, lokacin ne na tuna tsananin nisan da
ke tsakanina da ita, sai kawai naga tamfar ba
zan sake ganinta ba, wani abu zai faru dani,
waiyo ni Rahina, waiyo tawa ta same ni na
kuma gamu da gamona.
Na sake waiwayawa na kalli Lari bata da
wata matsala sai rattaba bayani kawai take yi
ko kwata bata yi, tamfar dai haddar kalaman

nata ta yi, har zan bude baki in ce mata, ai
komai ya same ki daidai ne Lari, don ke da
kanki ba za ki iya tunano abin da ki ka yi ba
sai na sake jin ta tana jaddada ba abin da ta
yin ne ya fi cutar da ita ba, a'a alhakin uwa ne
da sauri na sake fadin na shiga uku, waiyo
Inna, Inna ki yafe min abin da na yi miki.
Ina cikin haka sai ga yarannan da suka tafi
neman rijiya suna dawowa da gudu alamar
dai sun samo rijiyar da suka je neman, na
kuma tabbatar suna isowa za su janye Lari su
tafi da ita, don sun fi karfina suna da yawa
sarkin yawa kuma ya fi sarkin karfi, don haka
na yi maza na mike da gudu naje na kama
hannun Lari na ce mata zo mu gudu Lari
kashe ki wadancan ja'iran yaran za su yi, bata
yi musu ba ta biyo ni, muna gudu yaran nan
suna rufa mana baya da kyar na yi sa'a mai
motar taksi ya tsaya muka fada cikinshi, ya
waiwayo ya kalle ni "shata ne?" Na yi maza
na ce mishi "eh, shata ne." Ya tada mota ya
hau kan hanya ba ki fadi in da zamu ba, na ce
mishi gidan mahaukata ya dan waiwayo ya
kalle mu kafin ya sake maida hankalinshi kan

hanya, yana yi yana sauraron maganar Lari,
na yi maza na kai hannuna wai zan rufe mata
baki, ta yi shiru don kar mai taksi nan ya ce
zar sauke mu, ina kai hannun nawa bakin ta ta
yi wuf ta kai mun hakoranta za ta cije ni, mai
taksi ya yi dariya da ma karya miki dan
yatsan ta yi ba dai ke tairnako ba? wannan wa
zai taimake ta wanda ke fadin ya yi irin
Wadannan abubuwa? Kin san darajar aurc
kuwa da alhakin wanda ya yi sanadin raba
shi? Ko da yake ban san tsakaninku ba don
naga ba kya tsoronta balle ki ji kyama,
watakila can wurinku daya don mu nan
mahaukatanmu basa irin wannan sambatun
mu nan in suna sambatu ma bai wuce kan
kishiya ba, amma ba uwa mahaifiya ba.
Mun isa gidan mahaukata na tasa Lari a
gaba muna tafiya tana maganganunta babu
fashi, nima kuma ina gaya mata, kinyi min
sanadi iri-iri a rayuwata Lari, nasha zuwa
gidan Kabir Modibbo don daukar fansa a
kanki bana samunki da lafiyarki kalau na
same ki to da ban san iyakar abin da zai auku
ba tsakanina da ke, amma a yau da na same ki

Cikin wannan hali ba zan iya barinki cikin
wannan matsananciyar wahalar ba gara in
kawo ki nan su adanaki tunda nan dai babu
mai dukanki, sai da na gama kgmai nasa
hannu a duk inda ya kamata in sa sannan na
mika musu Lari, na fito na samu mai taksi
yana tsaye bai tafi ba, ashe wai fita kawai na
yi na tafi ban biya shi kudinshi ba, na ce
mishi to muje ka kai ni tasha muna tafiya
yana min mita kuruciyarki a fuska kawai
take, amma zuciyarki ta tsofaffi ce.
Ban kula shi ba, ban kuma karyata shi ba,
har a zuciyartawa don kuwa nasan nauyin da
ta dauka din ba karami ba ne.
Mun isa tasha duk wanda na tambaya
motar Jos sai ya rike baki, ya ce wai ai daga
birnin Kebbi in za ki Jos ai sammako ki ke yi,
sai dai ki koma gida gobe daga yin sallar
asuba ki fito, yana gaya min haka na ji
hawaye sun soma zubowa daga idanuna,
goben ta yi min nisa so nake in sadu da Inna
ko da yake dai ga. wani laifin na kara kan
wanda da can na yi na tafi na bar gida har

tsawon kwana biyar ba a san inda nake ba,
amma ina son zuwa gabanta in roke ta gafara.
Ina nan zaune cikin tasha har wajen karfe
shida na yamma da kyar a ka samu mutun
hudu daga cikin bakwai na ce to muje zan
biya cikon kudin direba ya ce sai ya yi sallar
magriba ya fito daga cikin tasha a ka ce to
kan mu yi sallar sai ga wani fasinjan ya zo
muka zama biyar nima na dan samu saukin
biya.
Muka kamo hanya tafiyar ta yi matukar
bani tsoro amma ban ko son jin ana cewa
dare ya yi nisa ko za a tsaya? Inna na ke son
gani so kawai nake yi in ganni a gabanta ko
ma me za a yi min yau gaban Inna kawai na
ke son zuwa.
Karfe 'shida daidai na shiga gidanmu a
tasha muka yi sallar asuba, kai tsaye dakin
Innan na shiga ganin Yaya Buhari a gidan ya
fahimtar dani har yanzu ijikin nata babu dadi,
naje na durkusa da guiwowina a kasa ina
kuka na ce mata Inna ki yafe min dukkan
laifuffukan da na yi miki, kuma abin da ki ke
zaton ina yi din ban yi ba." Yaya Buhari ya

ce "Ai ke al'amarinki sai ke, an sallame mu
mun dawo kin sake tafiya kin daga mata
hankali, yanzu ina ki ka fito?" Kan in ce
mishi komai sai Baba Rahina ta ce mishi,
"kwanan gida mana, ai kai ma kasan inda ta
fito, baka ga irin sammakon da ta yi ba?" To
ta ishe shi taje ta...kan ta karasa sai na katse
ta na ce mata, "A'a Baba, Baba bar ni da irin
wadannan maganganun ban san dadin da ki
ke ji ba na sabanin dake tsakanina da
mahaifiyata, ban san me na yi miki ba ni dai
nasan ko ban taba yi miki alheri ba ni 'yar
wanki ce."
Baba Rahina ta kama kuka, wai na yi mata
gorin abin da na yi mata, don ba ita ta haife ni
ba. Yaya Buhari ya kama bata hakuri yana
fadin "Ba zaginki ta yi ba Baba, ba ta da
lafazi ne kawai na fadan gaskiyar magana,
amma ai gaskiyan ta fada Rahina ai abin a
tausaya mata ne, duk wani wanda ya shiga
wani hali a wannan lokacin ai bai kai ta ba,
dan jaririnta ne fa aka ta fi dashi to duk wani
wanda ya ke son shi ko ya ji zafin tafiya
dashi ai bayan ta yake gaskiya Inna kiyi

hakuri ki yafe mata ki barta ta zauna lafiya ai
ke ki ka kore ta da ta tafiu kuma ki ka shiga
damuwa, itama ba lafiya ce da ita ba, don ban
taba ganm ta y1 irin wannan ramar ba, yau
shekara guda da tafiya da yaron nan har
yanzu zancen bai kare ba, a ko ina kuma yake
a yau in dai' yana raye to ya tsallake dik wani
hatsari tun da a yau ba dan jariri ba ne.
Baba Rahina tana jin haka, ta yi ficewarta
tana kuka, wai na mata rashin mutunci yana
kare ni, tana fita ya kalle ni ya ce min ina ki
ka je Rahina? Kar ki ga kamar na yi Sassauci
na gaji ne kawai da zuga Inna da ake yi a
kanki, me ki ke nema ki zama? Meye burinki
a rayuwa? Me ki ke so.ki maida mu daa
gidanmu?" Yana jero wadannan tambayoyin
ya zabura ya mike yana fadin "Zan yi
maganin ganinki zan nuna miki kyale ki
kawai nake yi wai shi nutinshi ya rufe ni da
duka, na kalle shi cikin natsuwa na ce mishi
"Dama barina kawai ka yi don na riga naga
abin da ya fi duka ko zagi amfani shi ne
darasi, darasin me ki ka gani? Na kwashe
labarr tas na gaya mishi tun daga fitana gida

har zuwa dawowana, jikinshi ya yi matukar
yin sanyi sai dai bai ji tausayin Lari ba kamar
yanda ni da Inna muka dan ji, ya ce ai ita
duniya da ki ke kallonta daga yanda ki ka
tafiyar da ita ne itama ta ke tafiyar da ke, in
har kin dauke ta da sauki to za ki same ta tafi
komai sauki in kuwa ki ka dauke ta da za fi
to ta fi gaba ruwa jima, itama Inna labarin
Larin ya tsoratata, cikin sauri ta ce wa Yaya
Buhari, ai yaudararta ta rinka yi don ta cuce
ta, amma ai halinsu ma ba daya ba ne, na yi
maza na ce to Inna ki yafe min abin da na yi
miki, ta ce na yafe amma dai yaron nan da ki
ka yi sanadin raba ni da shi ne ba zan yafe ba
sai randa na ganshi a gabana, gabana ya sake
faduwa na ce, To Inna na gode da wanda ki
ka yi min din."
A na yin haka sai Yaya Buhari ya ce, "To
tashi muje mu dawo da Baba Rahina ke kuma
sai muje can gidana mu yi wata magana." Na
yi maza na ce mishi gidan "Anti Raihana dai
kuma na daina shigar shi tunda ta yi yaji a
kan ka ce zan je in zauna da ku ka je ka yiwo
bikonta, to na bar mata shi kai dai in ina son

ganinka zan je kofar gidan in yi sallama da
kai ka fito tun da dai na, yi sa'a ubana da zai
bar duniya ya bar min dan dakin da zan
zauna a ciki, ai na gode. Baba Rahina kuwa
kaje kai kadai ka dawo da ita, itama na daina
shiga gidanta, tunda na je ta ce in tafi wurin
uwata ban koma ba, ba kuma zan koma ba."
Ya kalle ni kawai ya ja uban tsaki ya ce
min, "mahaukaciya kawai, mai gaba da
mutanen da bai dace ta yi ba." Na ce "eh su ai
abin da ya dace suka yi min."
To haka aka yi na dan samu saukin fushin
da Inna ke yi da ni, sai dai kuma mu'amallar
ba mai dadi ba ce, da dai so samu ne to da
Baba Rahina barin gidan nan ta yi ta koma
nata ina ganin kamar da mun fi saurin
sasantawa mu koma mu'amallar mu ni da
uwata, to babu halin in furta wannan
maganar, don haka sai na dauki matakin zan
shiga dakin in gyara in yi duk wani aikace-
aikacen gidan zan kuma shiga in gaishe ta
kowane lokaci tunda gaisuwar ce kawai mai
hada mu.

Ita kuwa Anti Raihana in ta zo gidan
kallonta bana yi balle in gaisheta, cikin
zuciyata kuwa kullum sai na ce ni da ke ne
tunda dai burinki ki raba ni da dan uwana
umarmu daya ubanmu daya, ai kuma shi
kenan na sakaki na kulle ban kuma san ranar
da zan bude ki ba."
Ina zaune a dakina ni da Sirajo da ya zo
gaishe ni, hira muke yi sai ya kallc ni ya ce
min kai amma Anti ina ganin kamar ba ki da
lafiya kin ga irin ramar da ki ka yi kuwa? Ga
kuma wasu kurarraji da suka feso miki,
sannan kina magana kina wani dan tari
kohol-kohol."
Na kalle shi na dan yi murmushin karfin
hali na ce mishi, in ban rame ba Sirajo me
zan yi? Na kwashe labarina da Ina na gaya
mishi da abin da ta fada na cewar wai sai taga
yaron a gabanta za ta yafe min."
Ya ce "too! ya gyada kai ya ce kin kuwa
san maganar uwa ba karamin abu ba ne, don
ko sanda nake shaye-shayena ban yarda na
samu matsala da ita ba, to ke ta fadi haka
amma shi ne ki ke zaune shiru? Na ce to yaya

zan yi Sirajo? Kwana biyu in bana nan a gida
ace yawo najc in ban da haka ai da tuni na
dade da nemanshi."
Ya ce, haka ne, to bari mu gani kwana
biyu bayan nan Sirajo ya dawo ya ce min ya
yi tunani shi ne ya dace ya tafi neman
Mallam Wada ba ni da kaina ba, ai shi
Mallam Wadan ya ce mishi ya gifmamani in
kuwa yana girmama ni ai ba zan yi wannana
tafiyar shi yana zaune ba, duk kokarin da na
yi na in hana Sirajo yin tafiyar bai hanu ba,
na ce mishi to iyayenka fa? Ya ce na roke su
sun yarda ban kuma gaya musu kina da
hannu a tafiyar tawa ba, saboda kar wani
dalili ya zo su rinka ganinki da abin ke dai
kawai ki kula min da su ki kuma rike min
uwata amana.
Na ce mishi "to Sirajo, na kawo guzuri
mai yawa na bashi, ya yi godiya ya tashi ya
tafi.
Rannan da daddare na yi mummunan
mafarki a kan shi, shi da tafiyar tashi
washegari ina idar da sallar asuba na tashi na
nufi gidan nasu da niyyar in ce mishi ya bar

tafiyar sai kawai Innarshi ce ta ce mun ai tun
hudun asuba ya yi mata sallamna ya tafi wai
zai yi salla r asuba a wani gari.
Cikina ya ba da sautin kulululu, nan takc
na ji babu abin da na ke so irin in zaga
bandaki, da sauri na juya na dawo gida nazo
na zauna, rannan dai na shiga bandaki ya kai
sau goma.
Baba Rahina tun tana shiru don wai ta
daina shiga harkata tunda ta yi magana na
bata amsa har ta ga ji ta ce wannan wacce irin
gudawa ce in ce ko dai ba jamgwam din nan
ki ka je ki ka dangwalo ba ko? Ga kurarraji
ga tari ga rama ga baki ga gudawa, ai shi
kenan alamominshi kenan da kullum a ke
fadi a cikin redio."
Da sauri Inna ta tambaye ta alamomin
me? Ta ce a'a ta ji Maude kamar ba da ita
muke sauraroon redion nan ba, kanjamau
mana, sai da Inna ta timo daga kan gado
saboda tsananin razanar da ta yi, nima na
sake tsugewa da gudawar a dalilin tsananin
firgitar da na yi domin duk abin da ta lissafa
din ina yin su kurarraji dai sun feso min don

ma ba a ganin na wajen sharabata ina rufewa
ga tari kullum hana ni bacci yake yi gashi na
ramc na yi baki ga wani abin da ba su san da
shi ba kullum wuni nake yi cikin ciwon kai, 
matsananci.
Da yamma na lallaba na tafi wajen wani
kemis din da nake mutunci da mai shi, na ce
mishi gwajin jini nake so ya yi min, gwajin
na HIV ya ce yauwa to gara dai da ke ki ka yi
jarunta ki ka kawo kanki da kanki ai tun
kwanaki naso. in ba ki shawarar na fasa kin
san maganar ba karama ba ce, domin shi
wannan ciwo ba karamin ciwo ba ne, saboda
karya garkuwan jiki yake yi, da farkon
baiyanarshi kafin a soma samun maganin
rage karfin nan na shi ma kin san har kirari
ake yi mishi...na yi maza na daka mishi
tsawa na ce mishi, bana son ji ka je kawai ka
yi min abin da na ce ka yi min, ya ce to
Hajiya.
Na dawo gida hankalina ya kara tashi
yanzu ya ya zan yi in aka ce kanjamau ne
dani? ga shi tun bai tabbata ba ma irin firgitar
da Inna ta shiga in ya zamo shi ne ya ya zata

yi kenan? Na yi maza na ce kai ba shi ne da
ni ba, to ina ma na je na samo shi? Tunda na
rabu da Wada ban hadu da kowa ba, ban je
allura ba ba a yi min karin jini ba, wani bai
yanke min farce ba to a ina na samu? Cizon
da Lari ta yi min ya fado cikin zuciyata, to ai
Lari ba kanjamau take yi ba, hauka ne kuma
ma ban taba jin an cc ana dauka daga cizo ba,
inda haka ne ma ai da masu kanjamau marasa
tausayi sun yi ta gantsarawa mutane Cizo da
gangan, don haka ba ni da shi kan haka naja
na tsaya.
A wannan lokacin Inna ce ina cikin tashin
hankali ma bata bakina kawai na yi ga halin
da nake ciki ga Innar Sirajo da Sirajo ya tafi
ya bar min tafiyar da ya ce tsananin dadewar
da zai yi wata uku ne, yanzu ya tasarma wata
tara, ba Innar shi ba mace hatta Babanshi
rannan a gabäna ya yi kukan rashin dawowar
nashi da hawaye, nima na taya su kukan cikin
Zuciyata kuwa tambayar kaina nake yi
wadannan yan tsofaffi da suka maid ani
yarsu suke ta sanya min albarka kan yar
hidimar da suke gani ina yi musu inda sun

san ni ne sanadin tafiyar da dansu ya yi wane
irin cafta zamu yi? Tausayin su kan kama ni a
duk lokacin da na zauna da su suka kama yi
min hirar Sirajo irin gagarar da ya yi lokacin
kuruciyarshi da yanda ya canza cikin
kankanin lokaci ya zama mutumin kirki mai
tausayin iyayc, ashe abin ma dan takaitacce
ne, suna fadin hakan za ka ga sun kama kuka
ni kuma in yi ta basu hakuri, ina fadin ba
takaitacce ba ne in Allah ya yarda zai dawvo
ba da dadewa ba."
Tafiyar Sirajo ta yi matukar daga min
hankali, na kuma yi nadamar barinshi da na
yi ya tafi sau cikin kwando, don me ma na
gaya mishi damuwata? Don me ni bana iya
daukan nauyin al'amarina sai na jefa wani a
ciki? Ai muna zaune tare bai taba tunanin bin
shi ba, don neman shi sai da na nuna mishi
hakan, na yi nadamar tsoma Sirajo da
iyayenshi cikin halin da suke ciki na kuma
zargi kaina da halin ragwanci da rashin
jarumtaka ta yanda na zamo duk wani abin da
ya same ni ban rike shi ni kadai sai na tsoma
wadansu da ba su ji ba basu gani ba, a ciki

bayan kuma lokacin da na ke shirin jawo abin
da ke zamo min damuwar bana daukan
shawarar da ake bani.
A wannan lokacin ni da kaina sai na ji na
tsani kaina na rinka ganin tamfar ni din daban
cc da sauran mutane, na rinka ganin tamfar
duk wani ma mutumin da yake nuna mun
kulawa ko tausayawa bai sanni ba ne, Baba
Rahina da tafi kowa sanina a matsayinta na
kanwar ubana ai ga shi nan ta fi kowa kina
saboda mugayen halayena da ta sani tuni na
daina jin haushin ta na koma tausayin kaina
da tunanin yanda za'ayi in gyara mugun
halina da ke jawo min abubuwan da suka
kewaye ni.
A wannan lokacin da na kara kebe kaina
sOsai daga shiga cikin maganar da mutane ke
yi ko da kuwa ya ya kusancin mu ya ke da
su? Na kan wayi gari bana son zuwa gidan su
Surajo don bana son ganin tsofaffin iyayenshi
da suka zama abin tausay1, amma sai in ga to
in ban je ba yaya zan yi in san halin da suke
ciki? Ya ya zan yi in san damuwarsu? Don
haka sai in tashi in tafi a hanya in yi ta fata in

122

je in same su lafiya, don babu abin da na ke
tsoro irin in ji daya daga cikinsu yana cewa
kin gani ko Rahina, bacci gagara na yake yi
gashi kuma wani irin ciwon kirji ya kama ni
ba wani dawainiyar asibitin da na ke dauka
ne damuwata ba, a'a sai in ga yanda na yi wa
tawa uwar sanadin kamuwa da lalura irin ta
hawan jini suma zan yi musu, bayan ba su ji
ba ba su gani ba, ba ma su ne sanadin zuwana
duniyar ba, balle in ce irin tukuicin da na yi
musu kenan.
Ina zaune cikin wannan hali ina ji da kaina
sai kawai ga Yaya Buhari ya zo da wata
maganar da ta fi komai tayar min da hankali,
wai zuwa ya yi ya kira ni a gaban Inna da
Baba Rahina, yana shaida min cewar shi ya
gaji da ganina haka a zaune babu aure, don
haka shi din ya shirya kawai zai daura min
aure da Amiru tunda dai shi Amirun wai har
yanzu yana sona, na yi maza na ce to ni bana
son shi mutumin da ya shekara uku sannu ba
ta hada ni da shi shi ne zai zo ya ce maka
yana sona? Inna ta ce. a iya ai kishi ne da
bakin cikin kin shi da ki ka yi ki ka auri mai

Shayin unguwarsu, sai ya dauki abin da ki ka,
yin a matsayin wulakanci."
Na so kwarai a ce cewa Inna na yi to shi
kenan Inna tunda kin fadi haka, ai shi kenan
sai kawai a daura don dai tasan na canza
halin da take cewa in canza, wanda ta ce shi
ne mafi munin halin nawa duka musu da
wanda bai dace in yi musun ba, to amma ina'2
Ni da ke cikin halin kila wa kala na lafiyata,
ni da ke cikin gwaji irin na kanjamau, ga
alamomin shi duk sun baiyana a gare ni, sai
dai kawai wanda bai lura ba, yaya zan yi in
amsa zan auri Amiru? Mutumin da ya dauki
lokaci mai tsawo yana fama da wahalar sona,
ya so ni lokacin budurcina ya so ni bayan na
zama bazawara, har yanzu da na zama abin
tausayi na rame, na fita haiyacina, na yi baki
gaba daya na canza daga yanayina na farko
wai yana sona, to in aure shi a haka? In cuce
shi? shi ne tukuicin da zan yiwa soyaiyar da
ya yi mun? Shi kuma in na shi alhalin ya
tashi kama ni in yi yaya? Anya ba zan fi Lari
lalacewa ba? tunda ita uwarta ta cuta a
tausayi kuwa irin ta uwa ga danta zata iya

yafe mishi a kowane lokaci, to Amiru fa yana
cikin iyalinishi in jona mishi ciwo? Ban san
lokacin da na kalli yaya Buhari na buda baki
na sake ce mishi, kar fa ka fara daura min
aure dashi don na ce maka bana son shi kuma
ban san abin da ya sa ba ka iya zama dani sai
ka shiga harkokina ba, Inna da kanta ta kaiwa
bakina duka saboda jin kalaman nawa, shi
kuwa yaya Buhari sai ce mata ya yi kyalc ta
kawai Inna, ta yi rashin kunyarta ta gama ba
zan fasa daura auren ba, sakarya kawai mara
hankali, da mutunci, ke nan dan tsugunonki
har wani so ki ka sani? zo ki gaya min tunda
ki ke aure wa ki ka taba aura don kina son
shi? Shi dai Kabir Modibbo kin aure shi ne
don ta 6aci auren rufin asiri a ka yi, Wada
kuwa dama auren kisan wuta ne ba don
soyayya ba tunda in da kina son shi da yanzu
kuna nan tare kuna zaman ku tunda ai kowa
ya san bakin cikinki ne ya kore shi daga garin
don haka tunda dama ke ki kan yi aure ne ba
don so ba, sai don wasu dalilai to shima
Amirun zan daura miki dashi saboda wasu
dalilan, ban sakc cewa komai ba saboda tuni

Zuciyar Inna ta kai matuka wajen baci, ita
kuwa Baba Rahina sai tsaki take ta yi, tana
fadin tir wannan rashin zuciya ta Amiru ma
dai da yawa take, me za ayi da ita?
Bayan fitar Yaya Buhari na bi bayanshi
Zuwa gidanshi na je na tsaya a kofar gidan na
yi sallama dashi ya fito muka koma gefe
muka zauna don ya riga ya saba da haka din,
in zo in tsaya daga waje in kira shi ya fito
muyi magana in tati ba tare da na shiga gidan
shi ba.
Muna Zaman na soma yi m1shi magana a
hankali cikin natsuwa ka yi hakuri da rashin
kunyar da na yi maka yaya Buhari, ya ce 
babu komai gaya min kawai abin da ya kawo
ki, ai na riga na saba da rashin kunyar taki in
har ana sabo na ce to so na ke in gaya maka
cewar kar ka daura min aure da Amiru.
Ya yi maza ya ce, wannan ne kuma ba ki
isa ba, ba ke ce gaba dani ba nine gaba da ke
ban da ma ce ba ke ce namijin ni mace ba na
gaji da duk wani al'amarinki ciki har da abin
kunyar da ki ke jawo mana, na saurara ki
kawo zawarawa ba ki kawo ba ban kuma taba

ganinki da wanin ba don kin iya wannaan
munafurcin babu mai sanin samarinki sai dai
a ganki kina wanka in tsofaffin mazanki ki ke
jira babu mai dawowa don babu wanda ya ji
dadinki ga Kabir Modibbo ma da ki ka yi
fafur ki ka ki Wada da dan jariri saboda shi
ya ki zuwa sai Amirun dai don haka babu
fashi wannan karon zan ba shi ke kowa ya
huta.
Na ce mishi in ka bai wa Amiru ni ba ka
hutar da shi ba, ka sanya shi ne cikin fitina
shi da iyalinshi, ya yi maza ya ce ki je kiyi
musu duk abin da za ki iya, na daga ido na
kalle shi daidai lokacin da hawaye suka zubo
sharrrrr! daga idanuwana, na ce ba zan iya yi
mishi komai ba, ina kuma so a yau in tabbatar
maka da cewar, Amiru yana cikin mutanen da
nake girmamawa saboda soyaiyar da ya
gwada min, ina kuma so in gaya maka na
bijire wa auren shi ne a yau ba don kiyaiya ba
sai don ba zan iya cutar da shi ba, ko a can
baya kuwa ban taba kin Amiru don kiyaiya
ba sai don wasu dalilai da suka hana ni auren
shi.

Jikin yaya Buhari ya yi sanyi ya zuba mun
ido yana kallona cikin natsuwa fushin da ke
tarc da shi kuma ya tafi, menene ya faru
Rahina? menene damuwarki? Na ce mishi
babu komai, na kama kuka sosai don na kasa
hana kaina yin kukan.,
Yaya Buhari ya gigice alamar hankalinshi
ya tashi da kukan nawa, me ya same ki
Rahina? Menene damuwarki? In ba ki gaya
min ba kina da wani da zaki je ki gayawa ne?
Mu shiga daga ciki, na yi maza na ce mishi
a'a ba zan shiga ba gida zani ya ce aa tsaya
muyi magana Rahina kar ki tafi ki bar ni
cikin duhu kin riga kin tayar min da hankali,
kin sanya ni cikin tunani don haka tsaya
kawal muyi magana in san me muke ciki? 
Matsawar da Yaya Buharı ya yi yasa na gaya
mishi, me yasa tuntuni ba ki gaya min ba?
Me yasa ki ka kame bakinki ki ka yi shiru?
Na ce saboda Inna nc saboda kar ta ji
hankalinta ya sake tashi yanzu ma kuma ina
rokon mu bar maganar kawai a tsakanina da
kai kar ta kai gare ta don ina tsoron abin da
zai biyo bayan hakan.

Tashi muje wurin mai kemis mu ji inda ya
je aka yi mishi wannan gwajin.
Akan hanyarmu ta zuwa can din na soma
gane ashe dai ni din ma da 'yar jarumtakata,
yawa ne dai kawai bata dashi, sau biyu Yaya
Buhari yana buga tuntuben da ya kusa kifar
dashi a Rasa, dan lambatun da ke kofar
shagon mai kemis kuwa kas atsallake shi ya
yi sai da ya zauna ya shiga cikin shi sannan
ya haura da kyar ya fita.
Zo nan Bala, zo ka gaya min me ka ce
yana damun 'yar uwata? Bala mai kemis ya
matso yana cewa sannu dai Alhaji Buhari,
'yar uwarka ai ta ki yarda ne ta soma shan
magani da bata yi wannan mummunan ramar
ba, na gaya mata in ma tana Jin kunya ne da
tsoro na kar a ganta a Cikinsu to ni tazo nan
zan rinka saida mata maganin a kan farashi
mai rahusa, tunda dai gashi nan ko ina kuma
wannan al'amari ma fa yanzu nema ya kc ya
zama ruwan dare wai gama duniya shi yasa
kungiyar lafiya ta duniya WHO tasa hannu
cikin al'amarin don a taimaka wa masu fama
da shi yanzu in ka kalli cutar koda da hanta

da irin su. Yaya Buhari ya dakatar da shi ya
ce, surutu ka ke yi min ba ka bani amsa ba,
menenc Ciwon da ka ce yana damunta? Shi
kenan abin da na ke son ji. 
Bala ya ce,  to. shi kenan HIV ne positive
shi kenan ko tunda ka ce ba ka son bayanin
kwantar da hankali ina kokarin in fahimtar da
kai ka gane cewa akwai cututtuka iri-iri da
ake fama da su masu tsanani da dan adam ya
ke iya rayuwa da su in har zai bi ka'ida."
Yaya Buhari ya nemi kujera ya zauna,
gumi ya soma keto mishi tamfar ruwa ake
kuza mishi.
Bala mai kemis kuwa sai bayanai yake yi
mishi gani yake yi tamfar dai shi din yake
sauraro, da dai ya gaji sai ya ce mishi, kai
Bala rufe min wannan kazamin bakin naka
tun ban yunkura na shakeka ba ina ma aunin
naka da ka yimata awon da ya ba ka wannan
sakamakon? Bala ya yi zuru yana kallon shi
ni ne mai kazamin baki? To na ji kuje ku
masu bakuna da tsatta dadin abin dai bani na
kar zomon ba rataye kawai a ka bani, shi yasa
ba na yarda in yiwa mutane irin wannan

8wajin suje su jangwalowa kansu musiba in
ka gaya misu gaskiya su ce da wa aka gama
su ba da kai ba? Da duk ana jin kashedin da
ake yi ai da ba haka ba, an cc kowa ya tsaya
ga iyalinshi miji ya tsaya ga matanshi mata ta
tsaya ga mijinta in kuma mutum yaga
jarabarshi ta fi karfinshi sai ya leka can wurin
haram to ya nemi condom shi condom din
nan gashi nan akwai mai araha akwai mai
tsada, ya je ya dauko zai nunawa yaya Buhari
tare da fadin to kai kanwarka bata ji ba
eye.... Y aya Buhari ya takarkare zai cafke shi
aka dai yi sa'a kwalaben maganin shi ya
tarwatsa muka wuce muka tafi gidan shi a
hanya yana magana tamfar a cikin magagi.
"Ba ki kyauta min ba Rahina, ba ki yi min
adalci ba ni da kowa sai ke don me za ki je ki
dauko mana irin wannan al'amarin? kin je kin
dauko mana abin da ya fi karfinmu Rahina."
Ya Bude baki cikin tsananin damuwa ya ce,
"Yau na gamu da gamona, ni Buhari, tawa ta
same ni, ina zan shiga da ke Rahina in nemo
miki maganin da za ki warke?"

Muka isa kofar gidan shi naja na tsaya na
ce mishi "ka yi hakuri da bacin ran da na ja
maka Yaya Buhari, ni zan koma gida." da
sauri ya kalle ni ya ce min "a'a nan za ki
dawo da zama ni ne ya zama min wajibi in
kula da ke in dauki nauyi da dawainiyar duk
wata lalurarki in ina nan kina can za ki
bukaci wani abin bana kusa."
Na ce mishi "a'a yaya Buhari kyale ni
kawai in tafi gida tunda dai kasan na riga na
yi rantsuwa..kan in gama bayanin ya daka
min tsawa da iyakacin karfinshi, wuce mu
shiga ciki kece za ki gaya min yanda za mu yi
ko.nine zan gaya miki? kina nufin wannan
fitinar da ki ka jangwalo kina da wani mai
hakuri da ita ne bayan ni? hawaye suka zubo
da gudu daga idanunshi ya yi maza yasa
hannayenshi duka biyu yana goge su alamar
bai so a gansu tausayinshi ya kara kama ni da
na tuna duk wata wahala da kwaramniya da
na ke kwasowa a kan shi ta ke karewa, ni
kuma bai taba samun yanda ya ke to a kaina
ba hakuri kawai ya ke yi dani.

Na shiga gidan na zauna a kan kujera ba
tare da na yi sallama ba balle in ce wa
mutanen da na tarar a ciki wani abu jiran
shigowar yaya Buharin kawai na ke ji.
Raihana ta mike tsaye ta bar falon bayan
ta galla min uban harara, ta kuma ja wani dan
banzan tsaki ban dai kulata ba don bani da
lokacinta a yanzu abin da yakc kaina ya fi
karfin wannan, ina jiwo ta daga cikin kicin
tana aikinta tana fadin aikin banza aikin wofi
ni za'a kawowa ashana da barana? to yanzu
kuma wa ya je ya kira mutum ya ce ya zo? ni
ko a shigo gidana ko kar a shigo duk uwar
uban su daya, tunda dai dubu kamar mutum
da duban da suka fi shi za su shigo ai shi
kenan.
Tana ta maganganunta, ni kam ina zaune
tadin zuci nake yi ina tambayar kaina yanzu
nan shi kenan na kamu da wannan ciwon
kenan? ko ambaton sunan shi ba na iyawa da
bakina saboda tsananin kin shi da na ke yi
mishi.
Ina cikin wanuan tunanin sai ga Yaya
Buhari ya shigo da saurinshi ke kadaice a

zaune ina Raihana ta ke? ban amsa mishi ba
na yi kamar ban san in da take din ba sai na ji
ya kama kwala mata kira ta shigo ba tare da
ta amsa mishi ba, ya kalle ta cikin natsuwa ya
ce mata kinga Rahina ko? sai da ta bata rai ta
kara daurc fuska nuna alamar babu wasa
sannan ta ce mishi na ganta mencne sabo a
ganin nata? ya yi kamar ba mai zati ta gayaa
mishi ba ya ce na kira ki ne 1in gaya miki ta
dawo nan gidan da zama saboda tana bukatar
kulawata a gare ta, na yi miki alkawarin
Zaman nata anan gidan ba zai cutar da ke da
komai ba, in kin ga kin gamsu da bayanin da
na yi mikin to taimake ni cikin sauri mu
gyara mata wancan dakin na kusa da ke, muje
in taya ta debo kayanta, in kuma kin ga duk
wannan bayanin da na yi miki bai gamnsar da
ke yasa kin amince ba to kina iya tafiya
gidanku, gabana ya fadi don ba abin da nasa
ran ji kenan ba, ita kuwa sai ta gatsina fuska
ta murguda baki ta ce, ai gara min gidan
namu dama me na ke Ci a gidan naka in ban
da hakuri? Da har za a je a sake dauko min
wata fitinar a kawo min? Bari in ba ku wuri

134

kai da ita in kaga dama ka maida ita matarka,
na sakc jin wani mummunan faduwar gaba
saboda wannan mummunar maganar da ta yi,
shi kuwa ko a jikinshi babu alamar bacin rai a
tarc da shi, sai ya ce a'a ita kam ai an haramta
min ita ba zan taba aurenta ba, amma zan
kawo wacce zata iya zama da ita lafiya."
Ta zo ta wuce shi fuu! da goyon ta za ta
fita sai na ji ya ce mata a'a to ji mana, ta dawo
ta tsaya tana sauraron shi cikin hụci ga zaton
ta wata magana zai yi mata ta ba da hakuri
kamar yanda ya saba, sai ta ji ya ce mata, ai
ba jeka ka dawo zamu yi ta yi ba, ke kin riga
kin ce ba za ki iya zama da 'yar uwata ba, ni
kuma na ce zan zauna da ita, in kin je
gidanku ai za ki iya zama da na ki lafiya ko?
ta sake daure fuska ta ce, ch su za su yi min
abin da take yi min ne? Ya yi maza ya ce a'a
ina? sauke min yaron ki ajiye shi anan
ungowa takardar ki na sake ki je ki can gidan
naku ki zauna da 'yan uwanki lafiya, nima ki
bar ni da tawa mu zauna lafiya kafin nan ba
da dadewa ba in kawo mata mai iya zama
lafiya da ita.

Yanda dan da ke bayan Raihana ya kurma
ihu saboda saukewar rashin mutunci da ya ii
an yi mishi, haka ni da ta muka kurma ihu
lokaci daya tanfar hada-baki muka yi a daidai
lokacin da muka ji batun sakin auren saboda
tsananin kaduwar da muka yi don bamu taba
tsammanin jin hakan ba.

Ayi Dai Mu Gani...
Hausawa suka ce wai mu yi gaba mu ba da
labari wasa ya yi kyau,
mu sake bin Rahina ta cikin littafi na hudu
don mu ji karshen labarin nata.
Shin wasan nata da juyin da zai yi ya yi
mata kyau ko kuwa dai kullum kara
cakalkalewar yake yi, kamar yanda ta bamu
labari.
Mu gamu cikin littafi na hudun tare suka
fito.

Na gode.
Hafsat Chindo Sodangi

